MAHB beri pakej bantuan kepada semua peruncit mulai Januari
Oleh NUR SHARIEZA ISMAIL

8 Disember 2020, 5:14 pm
SEPANG – Malaysia Airports Holdings Bhd (MAHB) memperluas pakej bantuan khusus kepada semua peruncitnya dengan potongan harga sehingga 30 peratus mulai Januari tahun depan.
MAHB dalam satu kenyataan berkata, pakej bantuan ditawarkan kepada peruncit yang sudah mendaftar di bawah program penetapan semula komersial dengan rebat sewa 100 peratus dari bulan Julai sehingga Disember tahun ini.
Menurutnya, pada masa sama, rakan kongsi syarikat penerbangan juga akan menikmati potongan harga sehingga 30 peratus atas caj aeronautik seperti pendaratan, tempat letak kenderaan, aerobridge dan kaunter daftar masuk kecuali Caj Penumpang Perkhidmatan (PSC).
Katanya, dari tahun 2021 dan seterusnya, peruncit sedia ada hanya akan dikenakan sewa berdasarkan kadar pertumbuhan penumpang sebenar di lapangan terbang.
“Misalnya, jika lalu lintas penumpang berada pada 20 peratus, maka mereka hanya akan membayar 20 peratus daripada sewa penuh.
“Sementara itu, model sewa baru membolehkan penyewa runcit yang layak menikmati pengurangan sewa sehingga 30 peratus dari harga semasa dengan faedah tambahan untuk mengimbangi jurang lalu lintas yang lebih rendah daripada 70 peratus dengan lanjutan tempoh kontrak.

“Sebagai contoh jika lalu lintas penumpang berada pada 20 peratus, maka 50 peratus perbezaan akan ditukar menjadi peluasan kontrak bersamaan dengan dua kali ganda nilai perbezaan. Ini untuk memastikan kelestarian mereka dalam jangka masa panjang menerusi program tersebut,” katanya.
Ketua Pegawai Eksekutif Kumpulan MAHB, Datuk Mohd. Shukrie Mohd. Salleh berkata, pakej bantuan diperkenalkan sebagai tindak balas kepada permintaan daripada penyewa yang menghadapi cabaran aliran tunai, terutama dengan pengembalian Perintah Kawalan Pergerakan Bersyarat (PKPB) di kebanyakan negeri.
“Seperti yang telah disebutkan sebelumnya, kami komited dalam memastikan bahawa lapangan terbang masyarakat dapat mengharungi krisis ini bersama-sama.
“Kami percaya bahawa ini adalah pakej yang adil untuk semua pihak dalam keadaan semasa,” katanya.
Beliau berkata, dengan prinsip panduan itu, pihaknya mengambil langkah untuk menawarkan rebat tambahan walaupun pihaknya sendiri berdepan masalah aliran tunai.
“Kami sangat berharap seperti lapangan terbang lain di seluruh dunia, kerajaan dapat menghulurkan bantuan yang diperlukan agar dapat terus menyokong komuniti perniagaan di lapangan terbang,” katanya.-K!ONLINE


Kit ujian Covid-19 percuma menerusi mesin layan diri
Oleh KOSMO!

8 Disember 2020, 5:30 pm
HONG KONG – Semua penumpang kereta api bawah tanah Hong Kong kini boleh mendapatkan kit ujian koronavirus secara percuma menerusi mesin layan diri di stesen-stesen metro di pulau itu.
Wilayah separa autonomi China itu menyatakan, pemerintah menyediakan sekitar 10,000 kit ujian Covid-19 setiap hari menerusi mesin layan diri yang diedarkan di 10 stesen kereta api bawah tanah, lapor ABC News.
Bermula semalam, penumpang dilihat  beratur di Stesen Kereta Api Bawah Tanah North Point untuk mendapatkan kit ujian percuma yang diakses menggunakan kad transit Octopus.
Sampel air liur yang dikumpul pada kit tersebut perlu diserahkan kepada klinik-klinik pemerintah terpilih, kata pihak berkuasa.
Menurut laporan South China Morning Post, program ini diwujudkan selepas wilayah itu mengambil tindakan menutup bar, kelab malam dan pusat hiburan lain sehingga 15 Disember ini.
Hong Kong melaporkan 6,898 kes jangkitan sejak pandemik dikesan termasuk 95 kes baharu pada Ahad lalu, lapor stesen televisyen ABC. – Agensi


Bekas suami Ziana Zain akan fail petisyen rayuan
Oleh NUZULSHAM SHAMSUDDIN

8 Disember 2020, 5:06 pm
SHAH ALAM – Bekas suami penyanyi Ziana Zain, Armin Zaharin Ahmad Zambri akan menfailkan petisyen rayuan di Mahkamah Tinggi bagi mengetepikan sabitan dan hukuman penjara lapan bulan kerana menyebabkan kecederaan terhadap anak lelakinya.
Petisyen rayuan yang turut mengandungi alasan itu akan difailkan selepas memperoleh rekod rayuan daripada Mahkamah Majistret.
Peguam Amir Farid Mohd. Nawawi yang mewakili Armin Zaharin, 55, ketika dihubungi berkata pihaknya memerlukan rekod rayuan yang mengandungi alasan penghakiman bagi menyediakan asas-asas rayuan anak guamnya di dalam petisyen rayuan tersebut.
Beliau memberitahu, pihaknya akan memfailkan petisyen rayuan itu sejurus mendapat alasan penghakiman selaras dengan peruntukan Kanun Prosedur Jenayah.
Dalam pada itu, Timbalan Pendakwa Raya Shukor Abu Bakar memaklumkan kepada pemberita bahawa mahkamah menetapkan 13 Januari 2021 untuk pengurusan kes rayuan itu bagi membuat semakan sama ada Armin Zaharin telah memasukkan petisyen rayuan itu.
Rayuan itu akan didengar di hadapan Hakim Datuk Noorin Badaruddin. – K! ONLINE


Tiga ‘runner’ cuba seludup 31.2kg syabu
Oleh MOHD SHARKAWI LONDING

8 Disember 2020, 4:56 pm
JOHOR BAHRU – Satu sindiket pengedaran dadah antarabangsa tumpas apabila tiga lelaki bertindak sebagai penghantar (runner) dicekup dalam operasi khas di Pantai Batu Layar dan Bandar Penawar, Kota Tinggi dekat sini Ahad hingga semalam.
Ketua Polis Johor, Datuk Ayob Khan Mydin Pitchay berkata, operasi bermula pada pukul 7.15 malam itu turut berjaya merampas sejumlah 31.2 kilogram (kg) dadah jenis syabu bernilai RM1.4 juta.
Menurutnya, suspek yang diberkas terdiri daripada dua lelaki tempatan dan seorang lelaki Indonesia berusia antara 33 hingga 46 tahun.
“Operasi khas ini dijalankan Pasukan Polis Marin (PPM) Wilayah Dua dan Jabatan Siasatan Jenayah Narkotik (JSJN) melibatkan empat serbuan di Kota Tinggi dan Johor Bahru dan menahan tiga lelaki yang disyaki terlibat dalam aktiviti penyeludupan dadah.
“Dua suspek dipercayai bertindak sebagai ‘runner’, mereka diberkas ketika menunggu bot di Pantai Batu Layar, Pengerang, Kota Tinggi.
“Susulan tangkapan itu, polis berjaya menjejaki seorang lagi rakan suspek dan menahannya di Bandar Penawar, Kota Tinggi,”katanya dalam sidang akhbar di Ibu Pejabat Polis Kontinjen (IPK) Johor di sini hari ini.

Ayob Khan berkata, dadah jenis syabu yang dibungkus dalam bungkusan teh Cina ditemui di dalam tiga tong plastik berwarna biru bagi mengaburi mata pihak berkuasa.
Jelasnya, hasil pemeriksaan lanjut pihaknya menemui 31.2kg dadah bernilai RM1.4 juta disyaki untuk diseludup ke negara jiran Indonesia.
Tambah beliau, polis turut merampas sebuah kereta Honda Civic yang digunakan suspek dalam kegiatan penyeludupan terbabit.
Kesemua suspek ditahan reman tujuh hari bermula semalam sehingga 13 Disember ini untuk siasatan lanjut mengikut Seksyen 39B dan Seksyen 15(1)(a) Akta Dadah Berbahaya 1952. – K! ONLINE


Terkejut nampak mayat terapung
Oleh NOR AINNA HAMZAH

8 Disember 2020, 5:16 pm
TAMPIN – Hajat penduduk kampung untuk menjala ikan dikejutkan dengan objek terapung yang rupa-rupanya mayat seorang lelaki di kolam mancing di Gedok, dekat sini tengah hari tadi.
Dalam kejadian berkenaan, mangsa, Wahid Septiadi, warganegara Indonesia berusia lingkungan 20an ke 30an ditemui mati lemas.
Menurut Ketua Balai Bomba dan Penyelamat Gemencheh, Norfaizal Ahmad, sepasukan bomba bergegas ke lokasi kejadian sebaik menerima panggilan pada pukul 12.29 tengah hari oleh orang awam.
“Kita tiba di lokasi pada pukul 12.35 tengah hari dan mendapati jasad mangsa sudah terapung di dalam kolam berkenaan.
“Mangsa dipercayai pemancing. Kita mengambil masa kira-kira 30 minit untuk mengeluarkan mangsa menggunakan tali menyelamat,” katanya ketika dihubungi dekat sini tadi.
Norfaizal berkata, mangsa disahkan maut oleh pasukan paramedik yang tiba di lokasi kejadian dan diserahkan kepada pihak polis. – K! ONLINE


Padah degil guna logo halal tanpa kebenaran
Oleh MOHD YUNUS YAKKUB

8 Disember 2020, 5:01 pm
SHAH ALAM – Kedegilan sebuah syarikat memproses air minuman kordial terus menggunakan logo halal yang telah dibatalkan mengundang padah selepas diserbu di kawasan perindustrian Bandar Pinggiran Subang di sini semalam.
Serbuan pukul 11.45 pagi itu merampas 830 botol minuman kordial, 4,100 kotak pembungkus dan hampir 700 gulung pelekat label produk menggunakan logo halal Jabatan Kemajuan Islam Malaysia (Jakim) itu bernilai RM45,000.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Selangor, Muhamad Zikril Azan Abdullah berkata, serbuan dilakukan hasil pemantauan selama sebulan terhadap premis tersebut yang masih menggunakan logo halal Jakim walaupun telah dibatalkan sebelum ini.
Katanya, pembatalan itu susulan operasi syarikat berkenaan gagal mematuhi standard pemegang sijil halal seperti yang ditetapkan oleh Jabatan Agama Islam Selangor (JAIS).
“Ketika serbuan, pihak kita telah menemui wakil syarikat yang memaklumkan telah membuat permohonan rayuan penarikan sijil halal syarikat itu.
“Namun, siasatan mendapati rayuan itu ditolak JAIS berikutan terdapat teguran-teguran yang dibuat gagal diambil tindakan sewajarnya dalam tempoh yang ditetapkan oleh pihaknya,” katanya dalam kenyataan di sini hari ini.

Kata beliau, kes akan disiasat di bawah Perenggan 4 Perintah Perihal Dagangan (Takrif Halal) 2011.
“Jika disabitkan kesalahan boleh denda tidak lebih RM5 juta bagi kesalahan pertama dan seterusnya RM10juta bagi syarikat atau perbadanan,” jelasnya.
Beliau turut menegaskan tindakan juga dilakukan mengikut Peraturan 4 Perintah Perihal Dagangan (Perakuan dan Penandaan Halal) 2011 kerana menggunakan logo halal Jakim tanpa kebenaran. -K!ONLINE


182 individu ditahan ingkar arahan PKP
Oleh MOHD RIDZAUDDIN ROSLAN

8 Disember 2020, 4:53 pm
PETALING JAYA- Polis Diraja Malaysia menahan seramai 182 individu semalam atas kesalahan ingkar arahan Perintah Kawalan Pergerakan (PKP) termasuklah tidak mematuhi penjarakan fizikal.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu sejumlah 181 individu telah dikompaun manakala seorang pula direman.
“Antara kesalahan ingkar arahan PKP termasuk gagal mematuhi arahan penjarakan fizikal (66), tidak memakai pelitup muka (60), gagal menyediakan peralatan merekod butiran pelanggan (46), dan lain-lain (10),” katanya dalam satu kenyataan di sini tadi.
Katanya, sebanyak 83,737 individu dilaporkan pulang ke tanah air melalui pintu masuk sempadan antarabangsa sejak 24 Julai hingga 7 Disember 2020.
“Kesemua mereka ditempatkan di 76 Hotel dan 18 Institut Latihan Awam (ILA) serta Institut Pengajian Swasta antaranya Labuan, Melaka, Kedah serta Perlis,” ujarnya. – K! ONLINE


Vape, cecair vape dikenakan duti eksais
Oleh NOR IDAYU BOSRO

8 Disember 2020, 5:22 pm
PUTRAJAYA – Peranti rokok elektronik, peranti rokok bukan elektronik dan cecair atau gel rokok elektronik termasuk cecair vape tanpa nikotin akan dikenakan duti eksais berkuat kuasa 1 Januari tahun depan.
Pelaksanaan pengenaan duti eksais ke atas peranti rokok elektronik dan peranti bukan elektronik masing-masing di bawah kod tarif 8543.70.9010 dan 9614.00.9010 pada kadar 10 peratus ad valorem.
Cecair atau gel rokok elektronik dan cecair vape tidak bernikotin pula di bawah kod tarif 3824.99.9920 pada kadar RM0.40 per mililiter.
Ketua Pengarah Jabatan Kastam Diraja Malaysia (JKDM), Datuk Seri Abdul Latif Abdul Kadir berkata, duti eksais akan dikenakan ke atas barangan itu semasa pengimportan dan pelepasan daripada pengilang tempatan.
Beliau berkata, pengilang tempatan perlu dilesenkan di bawah Seksyen 20 Akta Eksais 1976 dengan bayaran lesen
sebanyak RM4,800 setahun.
“Bayaran lesen gudang di bawah Seksyen 25 Akta Eksais 1976 pula sebanyak RM2,400 setahun,” katanya dalam satu kenyataan hari ini. -K! ONLINE


Syarikat kolam ikan keli berdepan denda RM1juta
Oleh MOHD YUNUS YAKKUB dan MOHAMAD NAUFAL MOHAMAD IDRIS

8 Disember 2020, 5:10 pm
SHAH ALAM – Syarikat penternakan kolam ikan keli yang disyaki menjadi punca pencemaran terbaharu di Rawang di sini bakal menjadi pesalah pertama didakwa menggunakan pindaan Enakmen Lembaga Urus Air Selangor (LUAS) 1999.
Menteri Besar Selangor, Datuk Seri Amirudin Shari berkata, pihaknya akan menggunakan enakmen tersebut yang memperuntukkan hukuman denda maksimum RM1juta dan penjara mandatori tidak melebihi tiga tahun.
“Kerajaan negeri tidak akan berlembut dengan mana-mana pihak yang melakukan jenayah ini dan kita serius menangani kes pencemaran air di negeri ini,” katanya kepada pemberita selepas merasmikan program Lorong Antidadah dan Ibu Pejabat Persatuan Mencegah dadah Malaysia (Pemadam) Selangor di sini hari ini.
Sementara itu, Pengerusi Jawatankuasa Tetap Alam Sekitar, Teknologi Hijau, Sains, Teknologi dan Inovasi dan Hal Ehwal Pengguna Selangor, Hee Loy Sian pada sidang akhbar di Hulu Selangor memaklumkan, Lembaga Urus Air Selangor (LUAS) telah membuka kertas siasatan mengikut Seksyen 79 pindaan Enakmen LUAS yang baharu.
Tambahnya, enakmen tersebut baharu sahaja diwartakan semalam.
“Kita berharap polis dapat melakukan siasatan mengikut Seksyen 430 Kanun Keseksaan yang sabit kesalahan boleh dipenjara sehingga 30 tahun,” jelasnya. – K! ONLINE


Anggota Rela beri pinjam senapang patah ditahan
Oleh ROHANA MOHD. NAWI

8 Disember 2020, 5:33 pm
KOTA BHARU – Seorang anggota Jabatan Sukarelawan Malaysia (Rela) yang dipercayai meminjamkan senapang patah kepada rakannya ditahan dalam serbuan berasingan di dua buah rumah di Kampung Jeli Dalam, Pekan Lama di Jeli Ahad lalu.
Dalam serbuan pertama, polis menyerbu sebuah rumah tempat tinggal seorang buruh berusia 45 tahun pada pukul 8 malam di kampung tersebut.
Ketua Polis Kelantan, Deputi Komisioner Shafien Mamat berkata, dalam serbuan itu, polis menemui selaras senapang patah bersama 68 butir peluru hidup dan 46 kelongsong peluru.
Katanya, polis turut merampas pelbagai barangan termasuk sebilah senjata tajam, beg, peti pertolongan cemas dan beg pinggang yang disimpan di dalam sebuah bilik rumah lelaki itu.
“Sewaktu melakukan siasatan, lelaki itu mengaku bahawa senapang, peluru dan kelongsong itu milik rakannya yang merupakan anggota Rela.
“Selepas menerima maklumat itu, polis bertindak menyerbu rumah anggota Rela yang berusia 41 tahun itu yang juga berada di dalam kampung itu kira-kira dua jam kemudian,” katanya pada sidang akhbar di Ibu Pejabat Polis Kontinjen Kelantan di sini hari ini.

Menurut Shafien, siasatan awal mendapati, rakannya telah meminjam senapang patah itu daripada anggota Rela sejak lapan bulan lalu untuk memburu haiwan.
Katanya, berdasarkan semakan, anggota Rela itu mempunyai surat kebenaran membawa dan menggunakan senjata.
“Peluru yang dirampas itu digunakan untuk tugas rasmi sebagai anggota Rela dan mencegah tanaman kebun milik sendiri daripada diganggu haiwan liar sahaja.
“Anggota Rela itu juga mempunyai kebenaran untuk membawa dan menggunakan senapang itu sehingga Jun 2021,” katanya.
Tambahnya, dua lelaki terbabit ditahan reman selama seminggu bermula Ahad lalu.
Kes disiasat mengikut Seksyen 8 Akta Senjata Api Penalti Lebih Berat 1971 yang boleh dipenjara sehingga 14 tahun jika sabit kesalahan. – K! ONLINE


Pembangkang sekali lagi kalah undi belah bahagi
Oleh MOHD RASDAN AHMAD

8 Disember 2020, 3:55 pm
KUALA LUMPUR – Sekali lagi cubaan pihak pembangkang untuk menolak Rang Undang-undang Perbekalan (Belanjawan) 2021 peringkat jawatankuasa bagi Kementerian Pelancongan, Seni dan Budaya Malaysia (MOTAC) gagal apabila mereka tewas dalam undi belah bahagi dengan 109 Ahli Parlimen bersetuju berbanding 96 yang tidak menyokong.
Yang Dipertua Dewan Rakyat, Datuk Azhar Azizan Harun ketika mengumumkan keputusan itu turut berkata seramai 15 Ahli Parlimen tidak hadir ketika pengundian dilakukan.
Undian belah bahagi itu dijalankan selepas lebih 15 Ahli Parlimen bangun menyokong supaya kelulusan belanjawan tersebut diputuskan menerusi kaedah itu dalam sidang Dewan Rakyat, hari ini.
Berikutan itu, MOTAC diluluskan untuk menggunakan peruntukan berjumlah RM1.14 bilion sebagai perbelanjaan mengurus dan pembangunan bagi sektor pelancongan dan kebudayaan bagi tahun 2021 iaitu peningkatan 2.75 peratus berbanding RM1.109 bilion tahun ini.
Terdahulu, dalam ucapan penggulungan Menteri Pelancongan, Seni dan Budaya Malaysia, Datuk Seri Nancy Shukri berkata, MOTAC sudah dan sedang melaksanakan pelbagai inisiatif bagi memulihkan semula sektor pelancongan selepas pintu sempadan negara kembali dibuka semula. – K! ONLINE.


Jeritan jiran selamatkan nyawa penghuni empat rumah
Oleh MASTURAH SURADI

8 Disember 2020, 4:10 pm
KOTA TINGGI – 13 penghuni di empat buah rumah teres di Taman Bayu Damai Pengerang di sini hilang tempat tinggal selepas kediaman mereka terlibat kebakaran malam tadi.
Komander Operasi, Penolong Kanan Penguasa Bomba Mohd Nazri A. Wahab berkata pihak bomba menerima panggilan kecemasan kebakaran rumah itu pada pukul 11.55 malam.
Katanya seramai 33 anggota dari Balai Bomba Penyelamat (BBP) Punggai, BBP Sungai Rengit, BBP Sebana Cove dan Pasukan Bomba Sukarela (PBS) Sungai Rengit dikejarkan ke lokasi kejadian.
“Rumah pertama tiada penghuni, rumah kedua terdapat tiga orang, rumah ketiga enam orang dan rumah keempat empat orang.
“Dalam kejadian tersebut, penghuni di rumah kedua yang terlebih dahulu menyedari kebakaran itu sebelum bertindak mengejutkan jiran serta keluarganya bagi menyelamatkan diri dan terus menghubungi pihak bomba bagi mendapatkan bantuan.
“Pihak bomba mengambil masa klira-kira 30 minit bagi mengawal kebakaran dan kesan kebakaran telah memusnahkan rumah pertama dan kedua sebanyak 90 peratus,” katanya dalam satu kenyataan hari ini.

Tambahnya, rumah ketiga pula terbakar 50 peratus manakala rumah keempat terjejas sebanyak 15 peratus.
Katanya kebakaran turut melibatkan kesan jelaga pada sebuah rumah dibahagian belakang kawasan kebakaran.
“Kebakaran berjaya dipadamkan sepenuhnya dan tidak melibatkan sebarang kemalangan jiwa.
“Punca kebakaran dan anggaran kerugian masih dalam siasatan. Operasi ditamatkan pada pukul 1.46 pagi,” katanya. – K! ONLINE


Pemimpin PH Perak sekali lagi menghadap Sultan Perak
Oleh ASLIZA MUSA

8 Disember 2020, 3:52 pm
IPOH – Tiga pemimpin Pakatan Harapan (PH) Perak sekali lagi menghadap Sultan Perak, Sultan Nazrin Muizzuddin Shah di Istana Kinta hari ini.
Pengerusi DAP Perak, Nga Kor Ming; Pengerusi PKR Perak, Farhash Wafa Salvador Rizal Mubarak dan Pengerusi Parti Amanah Negara (Amanah), Datuk Asmuni Awi dilihat memasuki pekarangan istana antara pukul 2.55 hingga 3.05 petang.
Ketiga-tiga mereka hadir ke istana dengan menaiki kenderaan berasingan.
Terdahulu, Sultan Nazrin menitahkan kesemua Ahli Dewan Undangan Negeri (ADUN) daripada Parti Pribumi Bersatu Malaysia (Bersatu) dan Pas menghadap baginda hari ini.
Kesemua ADUN itu dititah untuk hadir bagi membolehkan Sultan Nazrin mendengar pendirian mereka dalam penubuhan kerajaan negeri yang baharu.
Sehingga pukul 3.30 petang ini, ADUN daripada Bersatu masih belum tiba di Istana Kinta manakala tiga ADUN daripada Pas yang dijadualkan hadir pada pukul 3 petang membatalkan kehadiran mereka susulan arahan daripada pejabat Pas Pusat.

ADUN daripada Pas terdiri daripada ADUN Gunung Semanggol, Razman Zakaria; ADUN Selama, Mohd. Akmal Kamarudin dan ADUN Kubu Gajah, Khalil Yahaya.
ADUN daripada Bersatu pula terdiri daripada ADUN Chenderiang, Datuk Seri Ahmad Faizal Azumu; ADUN Sungai Manik, Datuk Zainol Fadzi Paharudin; ADUN Tualang Sekah, Datuk Nolee Ashilin Mohammed Radzi; ADUN Kuala Kurau, Datuk Abdul Yunus Jamahri dan ADUN Titi Serong, Hasnul Zulkarnain Abd. Munaim. – K! ONLINE


JPJ sasar lebih RM2 juta kutipan nombor plat DDX
Oleh NUR HUDA MUSA

8 Disember 2020, 4:49 pm
KOTA BHARU – Jabatan Pengangkutan Jalan (JPJ) Kelantan menyasarkan kutipan sebanyak lebih RM2 juta hasil bidaan bagi siri nombor siri pendaftaran DDX.
Pengarah JPJ Kelantan, Hanif Yusabra Yusuf berkata, bidaan untuk nombor siri tersebut dibuka selama lima hari bermula 10 hingga 14 Disember ini.
Menurutnya, bidaan itu terbuka kepada semua warganegara dan penduduk tetap negara ini yang berusia 18 tahun ke atas termasuk perniagaan dan syarikat yang berdaftar.
“Bagi siri nombor pendaftaran utama harga minimum ditetapkan sebanyak RM20,000, nombor menarik (RM3,000), nombor popular ( RM800) dan nombor biasa (RM300).
“Tiada had untuk membida ditetapkan namun, setiap kategori pembida mempunyai had kelayakan untuk menjadi pemenang. Bagi pembida individu, had kelayakan menjadi pemenang adalah sebanyak tiga nombor kenderaan bagi setiap siri manakala bagi syarikat atau perniagaaan lima nombor kenderaan bagi setiap siri,” katanya.
Beliau berkata demikian pada sidang akhbar di Harima Motor Sdn. Bhd. di Tunjong di sini hari ini. – K! ONLINE


Kolam ikan keli jadi punca empat loji dihenti tugas
Oleh MOHD YUNUS YAKKUB

8 Disember 2020, 4:07 pm
RAWANG – Pencemaran terbaharu yang menyebabkan empat buah loji iaitu Loji Rawatan Air (LRA) Selangor Fasa 1 (SSP1), SSP2, SSP3 dan LRA Rantau Panjang terpaksa dihenti tugas hampir lima jam bermula malam tadi disebabkan kolam penternakan ikan keli tanpa lesen di sini.
Kejadian tersebut disyaki akibat pelepasan sisa pembuangan sebuah kolam daripada 57 buah kolam di kawasan tersebut yang menyebabkan pencemaran bau pada paras 4 ton di Sungai Selangor.
Kawasan kolam tersebut adalah seluas 45 hektar dan diusahakan Syarikat Pinang Kasturi sejak 2004 menerusi pajakan selama 99 tahun.
Pengerusi Jawatankuasa Tetap Alam Sekitar, Teknologi Hijau, Sains, Teknologi dan Inovasi dan Hal Ehwal Pengguna Negeri Selangor, Hee Loy Sian berkata, tindakan tidak bertanggungjawab itu mengakibatkan LRA Rantau Panjang dihenti tugas pukul 11.30 malam disusuli tiga buah loji fasa Sungai Selangor pukul 1 pagi.
Katanya, ketika keempat LRA itu ditutup didapati bacaan pencemaran bau adalah 1 ton.
“Skuad pantas Lembaga Urus Air Selangor (LUAS), Pengurusan Air Selangor Sdn. Bhd. (Air Selangor) dan Majlis Daerah Hulu Selangor (MDHS) yang memeriksa punca pencemaran tersebut mendapati bau bangkai ikan di Sungai Selangor.

“Siasatan kemudiannya menemui sebuah kawasan penternakan kolam ikan keli seluas 45 hektar yang menjadi punca pencemaran pada jarak 100 meter dari Sungai Selangor,” katanya pada sidang akhbar selepas melawat kawasan kolam ternakan ikan keli itu di sini hari ini.
Jelas beliau, siasatan lanjut mendapati pemilik kolam itu telah membuang sisa kumbahan itu bagi mengeringkan sebuah kolamnya.
“Hasil siasatan turut mendapati penternakan tersebut tidak mempunyai lesen daripada MDHS dan enam sampel air telah dibawa ke Jabatan Kimia untuk tindakan lanjut.
“Laporan polis turut dilakukan pukul 3 pagi untuk tindakan lanjut,” katanya. – K! ONLINE


Penganggur didakwa mahu terajang, pijak muka ibu
Oleh DIYANATUL ATIQAH ZAKARYA

8 Disember 2020, 4:17 pm
MELAKA – Padah cuba menggertak kakaknya dengan mengugut mahu menerajang, memijak muka ibu mereka, seorang penganggur dihadapkan ke Mahkamah Majistret Ayer Keroh, di sini hari ini.
Tertuduh Mohd. Afandi Hasnan, 34, bagaimanapun mengaku tidak bersalah sejurus pertuduhan dibacakan oleh jurubahasa mahkamah di hadapan Majistret Mohamad Izwan Mohamed Noh.
Mengikut pertuduhan, tertuduh didakwa melakukan ugutan jenayah terhadap ibunya yang berusia 62 tahun dengan mengatakan ‘kalau aku dapat engkau aku tarik macam babi, aku kerjakan engkau, aku terajang kau, aku pijak muka kau, aku minta duit kau tak bagi’, bagi tujuan menakutkan kakaknya.
Perbuatan itu dilakukan tertuduh kira-kira pukul 10 malam di hadapan sebuah rumah di Jalan Raja Haji 2, dalam daerah Melaka Tengah pada 1 Ogos lalu.
Bagi kesalahan itu, tertuduh didakwa mengikut Seksyen 506 Kanun Keseksaan yang memperuntukkan hukuman penjara sehingga dua tahun atau denda atau kedua- duanya, jika sabit kesalahan.
Terdahulu, pendakwaan yang dikendalikan Timbalan Pendakwa Raya Raudhah Mazman mencadangkan jaminan sebanyak RM5, 000 berserta syarat tambahan hanya ibu dibenarkan sebagai penjamin.

Tertuduh yang diwakili peguam Amritpal Singh, bagaimanapun merayu agar jaminan rendah diberikan kepada tertuduh dengan alasan anak guamnya tiada pekerjaan tetap.
Selepas mendengar hujah kedua pihak, Mohamad Izwan kemudian membenarkan tertuduh diikat jamin sebanyak RM2, 000 berserta syarat tambahan tidak mengganggu mangsa dengan apa-apa medium serta perlu melapor diri di balai polis berhampiran sehingga kes selesai.
Beliau turut menetapkan tarikh 11 Januari depan untuk sebutan semula kes. – K! ONLINE


Peguam diburu ‘songlap’ duit klien setengah juta
Oleh DIYANATUL ATIQAH ZAKARYA

8 Disember 2020, 4:44 pm
MELAKA – Seorang peguam menjadi buruan polis selepas dia didakwa telah menyalahgunakan wang klien melebihi setengah juta ringgit sebelum bertindak menutup syarikatnya dan menghilangkan diri.
Ketua Jabatan Siasatan Jenayah Komersial (JSJK) negeri, Superintendan E. Sundra Rajan berkata, mangsa-mangsa mendakwa telah ditipu suspek berkaitan dengan urusan jual beli hartanah bernilai keseluruhan RM500, 650.
Katanya, berdasarkan laporan awal dibuat oleh lima mangsa, suspek telah menyalahgunakan wang penjualan sebanyak RM350, 000 dan wang pembelian rumah RM147, 000.
“Polis kini memburu seorang peguam berusia 39 tahun selepas menerima laporan daripada lima mangsa mendakwa wang mereka telah disalahgunakan oleh suspek.
“Jumlah keseluruhan kerugian adalah RM500, 650 membabitkan wang urusan penjualan dan pembelian rumah,” katanya ketika dihubungi di sini hari ini.
Mengulas lanjut, beliau memberitahu, mangsa-mangsa juga melaporkan syarikat peguam berkenaan juga telah ditutup dan suspek menghilangkan diri.

“Kesemua mangsa yang mengalami nasib sama kemudian telah datang membuat laporan polis dan kes akan disiasat mengikut Seksyen 409 Kanun Keseksaan atas kesalahan jenayah pecah amanah.
“Polis meminta bantuan orang ramai yang mengenali atau mengetahui maklumat berkenaan peguam berkenaan untuk menghubungi pegawai penyiasat JSJK Ibu Pejabat Polis Kontinjen Melaka,” katanya.
Orang ramai boleh menghubungi Inspektor Mohd. Yassar Ishak di 017-6806 680, Inspektor Izrayasrina Muhamad Saad 012 – 6773402 dan Inspektor Koet Pei Ing 016-4121209. – K! ONLINE


Agong terima Watikah Perlantikan 12 ketua perwakilan asing
8 Disember 2020, 4:00 pm
PETALING JAYA- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenaan menerima Watikah Pelantikan oleh 12 ketua perwakilan asing ke Malaysia pada Istiadat Penyerahan Watikah Pelantikan dan Majlis Menghadap di Istana Negara, Kuala Lumpur hari ini.
Istana Negara menerusi laman Facebooknya memaklumkan, Ketua-ketua perwakilan asing tersebut ialah Sami Rafael Leino dari Finland; Kirsten Rosenvold Geelan (Denmark); Dr Petra Ponevács-Pana (Hungary); Jagdishwar Goburdhun (Mauritius) dan Michalis Rokas (Kesatuan Eropah).
Selain itu, perwakilan asing yang menyembahkan watikah pelantikan termasuk Hermono (Indonesia); Ronald Galharague (Perancis); Dr Peter-Christof Blomeyer (Jerman); Diego Velasco Von Pilgrimm (Chile); Pam Chong Dunn (New Zealand); Tran Viet Thai (Vietnam) dan Golam Sarwar (Bangladesh).
Turut hadir ke istiadat itu Ketua Setiausaha Kementerian Luar Negeri, Datuk Seri Muhammad Shahrul Ikram Yaakob.
Baginda dan Raja Permaisuri Agong, turut berangkat ke majlis santapan tengah hari yang dihadiri semua perwakilan asing serta pegawai-pegawai dari Wisma Putra. -K! ONLINE


Warga emas jadi penerima vaksin Covid-19 pertama di dunia
Oleh KOSMO!

8 Disember 2020, 4:52 pm
LONDON – Seorang warga emas berusia 90 tahun menjadi pesakit pertama di dunia menerima suntikan vaksin koronavirus, hari ini.
Margaret Keenan menerima suntikan itu hari ini pada pukul 6.31 pagi (waktu tempatan) di Coventry, menandakan permulaan program vaksin besar-besaran Perkhidmatan Kesihatan Kebangsaan United Kingdom (NHS).
Vaksin Pfizer/BioNTech yang diluluskan kerajaan Britain minggu lalu akan diedarkan ke hospital seluruh negara bermula hari ini.
Keenan yang dikenali sebagai Maggie menerima suntikan itu di sebuah hospital tempatan.
“Saya sangat berbangga menjadi orang pertama menerima suntikan vaksin menentang wabak Covid-19.
“Ini adalah hadiah awal hari lahir terbaik yang boleh saya harapkan. Akhirnya saya boleh menghabiskan masa bersama keluarga dan rakan-rakan menyambut tahun baharu selepas menghabiskan hampir seluruh tahun ini bersendirian,” katanya.

Bekas pembantu kedai barang kemas itu bakal menyambut hari lahir ke-91 minggu hadapan. – Agensi


Polis buru dua suspek samun premis ejen insurans
Oleh OTHMAN YAHAYA

8 Disember 2020, 4:47 pm
SUNGAI PETANI – Polis memburu dua lelaki yang melakukan samun bersenjata ke atas sebuah
premis ejen insurans di Taman Intan di sini pada Rabu lalu.
Dalam kejadian kira-kira pukul 2.16 petang itu, salah seorang suspek yang memakai topi keledar dan pelitup muka masuk ke dalam premis kononnya mahu membayar cukai jalan kenderaannya.
Suspek bagaimanapun bertindak menyembur serbuk lada ke arah pekerja premis sebelum meminta dia menyerahkan wang sambil mengacukan pisau.
Ketua Polis Daerah Kuala Muda, Asisten Komisioner Adzli Abu Shah berkata, seorang lagi suspek kemudian menendang pintu kaca premis sehingga pecah selepas dia gagal masuk ke dalam premis kerana pintu dipercayai berkunci.
“Suspek menyamun wang tunai sebanyak RM200 sebelum kedua-duanya melarikan diri dipercayai menggunakan sebuah motosikal yang diletakkan berhampiran premis,” katanya di sini hari ini.
Tambahnya, kejadian itu dirakamkan televisyen litar tertutup (CCTV) dan kes disiasat mengikut Seksyen 395 dan 397 Kanun Keseksaan. – K! ONLINE


Dua polis paksa pasangan kekasih aksi tak senonoh
Oleh ROHANA MOHD. NAWI

8 Disember 2020, 3:35 pm
KOTA BHARU – Dua anggota polis masing-masing berpangkat Lans Koperal dan Konstabel tergamak menyuruh sepasang kekasih berbogel dan memaksa mereka melakukan hubungan seks di dalam sebuah kereta di Padang Tembak, Pengkalan Chepa Jumaat lalu.
Pasangan kekasih itu dipercayai mengikut telunjuk anggota polis selepas mereka diugut akan dihantar ke Jabatan Hal Ehwal Agama Islam Kelantan (Jaheaik) selepas mengaku berdua-dua di dalam kereta.
Lebih teruk, kedua-dua anggota itu dipercayai bertindak merakam perbuatan pasangan itu dengan menggunakan telefon pintar mereka.
Ketua Polis Kelantan, Deputi Komisioner Shafien Mamat berkata, berdasarkan siasatan, mangsa lelaki berusia 21 tahun telah bertunang dengan mangsa wanita berusia 20 tahun dipercayai berdua-duaan di dalam sebuah kereta jenis Honda Accord di tepi Jalan Panji di sini pada pukul 10.45 malam.
Katanya, menyedari kehadiran MPV jenis Honda Civic yang dinaiki anggota polis masing-masing berusia 30 dan 35 tahun, mangsa bertindak beredar dari kawasan itu, namun suspek telah mengekori mereka.
“Mangsa lelaki telah dibawa masuk ke dalam peronda polis (MPV) dan dia telah ditumbuk di bahagian telinga dan dada oleh salah seorang anggota terbabit sewaktu mereka berada di Jambatan Pak Nik Lah di sini.

“Anggota polis telah mengugut lelaki itu untuk memberikan wang sekiranya mahu dilepaskan. Susulan daripada itu, mangsa lelaki dibawa menaiki MPV ke sebuah mesin pengeluaran wang automatik (ATM) manakala tunangnya naik kereta mangsa bersama seorang lagi anggota polis,” katanya pada sidang akhbar di Ibu Pejabat Polis Kontinjen Kelantan di sini hari ini. – K! ONLINE


Gangguan bekalan air pulih 3 petang
Oleh MOHD RIDZAUDDIN ROSLAN

8 Disember 2020, 2:49 pm
PETALING JAYA – Gangguan bekalan air yang berlaku di 861 kawasan sejak pagi tadi dijangka pulih secara berperingkat bermula pukul 3 petang ini.
Ketua Komunikasi Korporat Pengurusan Air Selangor Sdn. Bhd. (Air Selangor), Elina Baseri berkata, gangguan itu berlaku susulan henti tugas Loji Rawatan Air (LRA) Sungai Selangor Fasa 1, 2 serta 3 dan Rantau Panjang dalam tempoh lima jam.
“Disebabkan pencemaran air mentah di Sungai Selangor pagi tadi, kami mendapati sistem agihan bekalan air dalam keadaan tidak stabil yang mana kebanyakan tangki-tangki air di kawasan perumahan mengalami penyusutan mendadak.
“Justeru itu, sebanyak 861 kawasan di wilayah Kuala Lumpur, Petaling, Klang/Shah Alam, Gombak, Kuala Selangor, Hulu Selangor dan Kuala Langat akan mengalami tekanan air rendah dan bekalan air tidak stabil,” katanya di sini tadi.
Katanya, Air Selangor akan menyediakan bantuan bekalan air dengan mengerakkan lori-lori tangki ke kawasan terjejas dengan keutamaan kepada premis-premis kritikal seperti hospital dan pusat dialisis.
Air Selangor amat memahami situasi para pengguna yang memerlukan air bersih terutama semasa peningkatan kes COVID-19 dan pelaksanaan Perintah Kawalan Pergerakan Bersyarat ini dengan mengambil segala usaha bagi meminimakan impak gangguan. – K! ONLINE


Tiga lelaki Myanmar ditahan disyaki terlibat kes bunuh
Oleh SHAARANI ISMAIL

8 Disember 2020, 3:29 pm
BATU GAJAH – Tiga lelaki Myanmar ditahan polis selepas dipercayai terlibat dalam kes bunuh membabitkan rakan senegara mereka di tapak rumah kongsi dekat Bandar Baru Siputeh, Pusing dekat sini, Sabtu lalu.
Kesemua suspek ditahan dalam tempoh 24 jam selepas majikan dan rakan sekerja memaklumkan kejadian itu kepada polis.
Ketua Polis Daerah Batu Gajah, Asisten Komisioner Ahmad Adnan Basri berkata, suspek utama yang juga lelaki berusia 36 tahun ditahan kira-kira pukul 4 pagi Ahad lalu selepas mereka kembali ke rumah kongsi berkenaan.
“Dua lagi rakannya yang juga suspek kedua dan ketiga berusia 29 dan 30 tahun pula ditahan kira-kira pukul 8.45 malam semalam di Jalan Bota, Tronoh, dekat sini.
“Kejadian berlaku kira-kira pukul 9.50 malam Sabtu lalu selepas polis menerima panggilan berlaku pergaduhan membabitkan warga Myanmar di sebuah rumah kongsi dekat Bandar Baru Siputeh,” katanya di sini hari ini.
Beliau berkata, siasatan awal mendapati, tempat kejadian adalah di hadapan rumah kongsi pekerja Myanmar di dalam kawasan belakang kilang memproses sisa buangan plastik.

“Rumah kongsi tersebut didiami empat orang pekerja warganegara Myanmar dan kejadian bermula apabila berlaku pergaduhan kecil melibatkan tiga suspek dengan mangsa yang berusia 36 tahun, di mana mangsa dipercayai ditikam menggunakan sebilah gunting yang turut dijumpai di tempat kejadian.
“Punca pertengkaran dipercayai akibat keempat-empat pekerja Myanmar tersebut mabuk selepas mereka minum arak di lokasi kejadian,” katanya.
Ahmad Adnan berkata, mangsa yang mengalami kecederaan di bahagian rusuk kiri kemudian disahkan meninggal dunia oleh Pembantu Perubatan Hospital Batu Gajah.
“Semua suspek direman selama tujuh hari sehingga 14 November ini manakala kes disiasat mengikut Seksyen 302 Kanun Keseksaan,” katanya. – K! ONLINE


Ebit Lew jumpa ‘auntie’ Food Panda
8 Disember 2020, 2:45 pm
PETALING JAYA – Pendakwah bebas, Ebit Lew terharu ketika menyantuni ‘mak cik’ penghantar makanan Food Panda warga emas, Christine Ti.
Dalam satu hantaran di laman Facebook beliau, Ebit memaklumkan berjumpa dengan Christine di sebuah perhentian bas.
“Peramah auntie ini. Dengar kisah hidupnya dapat rasa kecekalan dan tabahnya beliau, kuat berusaha dan suka menolong orang.
“Tinggal berdua dengan adiknya. Semenjak awal Perintah Kawalan Pergerakan (PKP) hilang kerja. Mula kerja Food Panda guna kereta kancil lama,” katanya dalam hantaran tersebut.
Ebit turut membantu membaiki kereta kancil Christine yang berusia 25 tahun selain memberikan sedikit duit belanja.
“Nanti nak tengok rumahnya dengarnya dah bocor dan ada kerosakan.

“Doakan auntie ini. Katanya best kerja begini,” katanya. – K! ONLINE


Diperintah bayar saman, Nelydia Senrose fail rayuan
Oleh NUZULSHAM SHAMSUDDIN

8 Disember 2020, 3:41 pm
KUALA LUMPUR – Pelakon Nelydia Senrose memfailkan rayuan terhadap keputusan Mahkamah Sesyen di sini yang memerintahkannya membayar ganti rugi RM89,144.03 kepada syarikat produk kecantikan Chriszen Malaysia Sdn. Bhd. yang memenangi saman berhubung pelanggaran perjanjian sebagai duta jenama bagi produk itu.
Dalam memorandum rayuan yang difailkan di Mahkamah Tinggi di sini pada 26 November lalu, Nelydia atau nama sebenarnya Nik Zaris Nelydia Nik Sen, 26, selaku perayu menyatakan bahawa Hakim Mahkamah Sesyen terkhilaf dalam membuat keputusan apabila gagal memberikan pertimbangan wajar bahawa perayu telah melaksanakan kewajipannya dalam perjanjian yang dimetrai.
Selain itu perayu antara lain turut mengatakan bahawa Hakim itu terkhilaf apabila memutuskan bahawa perayu perlu membayar ganti rugi terhadap majlis responden (acara pelancaran produk) sedangkan syarikat itu telah menerima notis dan mengetahui ketidaklapangan perayu menghadiri majlis itu.
Sementara itu Chriszen Malaysia yang dinamakan sebagai responden dalam rayuan Nelydia turut memfailkan rayuan balasnya semalam, memohon keputusan yang dibuat oleh Hakim Mahkamah Sesyen patut diubah kerana mendakwa Hakim itu terkhilaf dari segi undang-undang dan fakta dengan secara salah.
Ia apabila mahkamah memutuskan kos perkhidmatan (RM62,275)  bukan sepenuhnya seperti yang dituntut oleh responden sedangkan perayu (Nelydia) harus mengembalikan kesemua kos perkhidmatan (RM102,275).
Syarikat kosmetik itu juga antara lain, turut mendakwa bahawa Hakim tidak mengambil kira atau gagal mempertimbangkan apabila hanya memberikan jumlah ganti rugi khas sebanyak RM16,869 dan ganti rugi am sebanyak RM10,000 sedangkan responden memohon bagi kedua-dua ganti rugi itu RM61,702, berikutan mengalami kerugian dan kehilangan reputasi yang tidak dapat dipulihkan.

Terdahulu media memperoleh kesemua dokumen itu melalui carian sistem mahkamah.
Hari ini juga ditetapkan untuk pengurusan kes di hadapan Timbalan Pendaftar Nurliana Ismail melalui prosiding atas e-review.
Pengurusan kes selanjutkan ditetapkan pada 19 Januari 2021. – K! ONLINE


Wanita Vietnam sogok polis RM29,600 ditahan SPRM
Oleh KHAIRUL MOHD. ALI

8 Disember 2020, 2:31 pm
JOHOR BAHRU – Seorang wanita warganegara Vietnam ditahan Suruhanjaya Pencegahan Rasuah Malaysia (SPRM) hari ini kerana cubaan merasuah seorang pegawai polis sebanyak RM29,600.
SPRM dalam satu kenyataan memberitahu, suspek cuba memberikan rasuah kepada seorang pegawai polis berpangkat Asisten Superintendan.
Jelas kenyataan itu, suapan berkenaan dibuat bagi melepaskan seorang rakannya yang ditahan polis kerana kesalahan memiliki minuman keras yang tidak bercukai.
“Rakannya disiasat bawah seksyen 135 (1)(d) Akta KASTAM 1962.
“Suspek yang berusia 25 tahun itu ditahan di pejabat SPRM Johor pagi tadi bagi membantu siasatan yang sedang dijalankan,” tambah kenyataan itu.
Pengarah SPRM Johor, Datuk Azmi Alias mengesahkan tangkapan tersebut ketika dihubungi pemberita.

Kes disiasat di bawah Seksyen 17(b) Akta SPRM 2009 yang mana jika sabit kesalahan boleh dikenakan hukuman denda 5 kali nilai suapan atau RM10,000.00 mana yang tinggi dan penjara tidak melebihi 20 tahun. – K! ONLINE


105 menara telekomunikasi dibina di Kedah
Oleh NORLIDA AKMAR IDROS

8 Disember 2020, 2:58 pm
SUNGAI PETANI – Masalah capaian internet yang berlaku di 270 kawasan di negeri ini dijangka berakhir apabila sebanyak 105 menara telekomunikasi akan dibina di lokasi terlibat dalam tempoh dua tahun.
Pengerusi Jawatankuasa Penerangan, Komunikasi dan Multimedia serta Perdagangan Dalam Negeri dan Hal Ehwal Pengguna Kedah, Romani Wan Salim berkata, pembinaan menara telekomunikasi kekal itu dibuat mulai tahun ini hingga 2025.
“Kita mengenal pasti sebanyak 270 kawasan antaranya daerah Kuala Muda, Padang Terap, Sik dan Baling yang mengalami masalah capaian internet dengan sebahagiannya berlaku sejak 20 hingga 30 tahun lalu.
“Masalah itu dijangka dapat diselesaikan selepas pembinaan 105 menara telekomunikasi di kawasan terlibat menerusi pelan Jalinan Digital Negara (Jendela),” katanya.
Beliau berkata demikian kepada pemberita selepas melawat menara telekomunikasi sementara di Kampung Kongsi 14, Bukit Selambau di sini hari ini.
Menurut Romani, dia percaya pembinaan semua menara telekomunikasi itu dapat menyelesaikan masalah capaian internet di sekurang-kurangnya 90 peratus kawasan terlibat.

Pada masa sama, beliau berkata, taraf liputan perkhidmatan di sebanyak 1,162 menara telekomunikasi sedia ada akan dinaik taraf kepada 4G secara berperingkat. – K! ONLINE


Penubuhan RCI TH sedang dibincangkan
Oleh MOHD RASDAN AHMAD

8 Disember 2020, 2:38 pm
KUALA LUMPUR – Kerajaan sedang mempertimbangkan mengenai cadangan untuk menubuhkan suruhanjaya siasatan diraja (RCI) bagi menyiasat punca sebenar kerugian Lembaga Tabung Haji (TH) dengan teliti seperti yang dibincangkan dalam mesyuarat Kabinet pada 8 Ogos lalu.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata, antara perkara sedang diteliti adalah dari aspek perundangan dan kaedah pelaksanaan RCI tersebut supaya penubuhannya mencapai matlamat untuk mencari titik penyelesaian yang boleh diterima oleh semua pihak.
“Apa yang paling penting sekarang adalah untuk memastikan adalah segala urus tadbir TH mestilah menepati kepentingannya sebagai institusi milik umat Islam di negara ini.
“Saya memohon ahli Yang Berhormat dapat memberikan sepenuh kepercayaan kepada kerajaan untuk memelihara kesucian institusi umat Islam ini,” katanya dalam sesi soal jawab di sidang Dewan Rakyat hari ini.
Beliau berkata demikian ketika menjawab soalan Datuk Seri Abdul Azeez Abdul Rahim (BN-Baling) yang meminta Perdana Menteri menyatakan apakah langkah-langkah yang telah diambil oleh pihak kerajaan bagi mewujudkan RCI berkenaan TH bagi menamatkan polemik politik yang membelenggu institusi tersebut. – K! ONLINE.


Murid boleh pakai kasut hitam atau putih ke sekolah tahun depan
Oleh NOR IDAYU BOSRO

8 Disember 2020, 3:19 pm
PUTRAJAYA – Semua murid sekolah dibenarkan memilih untuk memakai kasut berwana hitam atau putih beserta stoking mengikut warna kasut yang dipakai mulai tahun depan.
Perkara tersebut dimaklumkan menerusi satu Surat Pekeliling Ikhtisas (SPI) Kementerian Pendidikan (KPM) yang dikeluarkan Pejabat Ketua Pengarah Pelajaran Malaysia bertarikh 7 Disember 2020.
KPM menerusi SPI itu berkata, penguatkuasaan itu dilakukan bagi memudahkan ibu bapa dalam memenuhi kelengkapan persekolahan anak masing-masing sebelum bermulanya sesi persekolahan baharu.
“Kasut berwarna hitam mestilah dipakai bersama stoking hitam manakala kasut berwarna putih mestilah dipakai bersama stoking putih,” katanya di sini hari ini.
KPM juga menetapkan bahawa kasut yang dipakai mestilah diperbuat daripada kanvas atau bahan sintetik lain seperti nylon dan polyester bagi faktor keselesaan, keselamatan dan kesihatan (3S).
SPI itu akan berkuat kuasa secara serta merta mulai pada tarikh ia dikeluarkan. -K! ONLINE


52 peratus individu hilang kerja, miskin
Oleh MOHD RASDAN AHMAD

8 Disember 2020, 3:08 pm
KUALA LUMPUR – Sebanyak 52 peratus daripada 101,385 individu yang hilang pekerjaan di negara ini setakat 3 Disember lalu kini hanya beroleh pendapatan di bawah RM2,000 sebulan sekali gus menjadikan mereka miskin dan miskin tegar.
Perdana Menteri, Tan Sri Muhyiddin Yassin berkata, ketika ini kerajaan memberi tumpuan bagi meningkatkan kesejahteraan rakyat dan menangani kemiskinan rakyat di bandar dan di luar bandar dalam fokus kepada agenda pembasmian kemiskinan Pelan Pembangunan Negara.
“Kerajaan telah dan sedang melaksanakan usaha memulihkan ekonomi dan sosial mengimbangi keperluan ekonomi sosial dan kesejahteraan rakyat terutamanya rakyat yang dikategorikan sebagai miskin.
“Antara lain bantuan sosial seperti RM2.2 billion yang telah diperuntukkan untuk bantuan bulanan persekutuan bagi tahun 2021 berbanding RM1.5 billion pada tahun ini seperti bantuan pada OKU dan lain-lain kumpulan.
“Kerajaan juga telah meneruskan bantuan sara hidup yang memberi manfaat kepada 4.5 juta penerima dengan peruntukan berjumlah RM5 billion pada tahun ini,” katanya dalam sesi soal jawab di sidang Dewan Rakyat hari ini.
Perdana Menteri berkata demikan ketika menjawab soalan Datuk Seri Ahmad Faizal Azumu (Bersatu-Tambun) yang ingin tahu sama ada kerajaan telah mengenal pasti golongan yang jatuh ke kategori miskin dan miskin tegar secara tiba-tiba akibat pelaksanaan Perintah Kawalan Pergerakan (PKP). – K! ONLINE.


Dua anggota polis cedera MPV dilanggar Perodua Myvi
Oleh MOHAMAD FAIZAL HASHIM

9 Disember 2020, 9:28 pm
JOHOR BAHRU – Dua anggota polis cedera selepas satu kereta peronda polis (MPV) dinaiki mereka dilanggar sebuah kereta dari arah belakang di Jalan Mutiara Emas 7, Mount Austin di sini hari ini.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, dalam kejadian pada pukul 11 pagi itu, kedua-dua anggota berkenaan sedang bertugas.
“Hasil siasatan awal yang dijalankan mendapati kemalangan berlaku berpunca daripada kecuaian pemandu kereta Perodua Myvi yang gagal membrek dan terlanggar bahagian belakang MPV berkenaan.
“Akibat daripada pelanggaran tersebut, MPV telah terbabas melanggar tiang di tengah pembahagi jalan. Kedua-dua kenderaan mengalami kerosakan,” katanya dalam satu kenyataan di sini hari ini.
Mohd. Padzli berkata, pemandu Perodua Myvi tidak mengalami sebarang kecederaan.
Katanya, kes tersebut disiasat di bawah Seksyen 43(1) Akta Pengangkutan Jalan (APJ) 1987 iaitu memandu dengan tidak cermat.-K! ONLINE


KPDNHEP rampasan barangan tiruan bernilai RM1.8 juta
9 Disember 2020, 8:00 pm
KUALA LUMPUR – Kementerian Perdagangan Dalam Negeri dan Hal Ehwal Pengguna (KPDNHEP) Kuala Lumpur  telah merampas barangan tiruan bernilai kira-kira RM1.8 juta dalam satu serbuan yang dilakukan di sekitar ibu negara hari ini.
Serbuan yang dilakukan bersama wakil pemilik cap dagang dilakukan pada pukul 10 pagi melibatkan tiga buah premis serta sepuluh stor penyimpanan barangan tiruan tersebut hasil daripada maklumat risikan yang dilakukan sepanjang dua minggu.
Ketua Pegawai Penguatkuasanya, Zubir Hamsa berkata, kesemua premis dan stor tersebut dikesan memiliki barang-barang yang disyaki tiruan terdiri daripada baju dan seluar dengan menggunakan cap dagangan palsu dari jenama-jenama terkenal.
“Pasukan serbuan telah menyita barangan tersebut yang berjumlah 40,000 unit dengan nilai sitaan dianggarkan bernilai RM1.8 juta.
“Selain itu, kami juga menahan seramai enam orang pekerja dan dua pemilik premis bagi membantu siasatan tetapi dua orang warganegara asing dipercayai pekerja premis sempat melarikan diri,” katanya dalam sidang akhbar selepas serbuan dilakukan di sini hari ini.
Jelasnya, modus operandi yang digunakan ialah perniagaan secara online dan secara borong kepada pelanggan seluruh Malaysia.

Mengulas lanjut, beliau berkata, siasatan akan dibuat terhadap peniaga terbabit di bawah Akta Cap Dagangan 2019.
“Merujuk kepada statistik penghasilan kes sepanjang tahun 2020 sehingga kini, sebanyak 46 kes telah terhasil di bawah Akta Cap Dagangan 2019 dengan nilai rampasan sebanyak RM6.6 juta,” ujarnya.
Dalam pada itu, jelasnya lagi, pihak kementerian memberi amaran dan peringatan kepada semua orang supaya tidak melanggar undang-undang khususnya melibatkan penjualan dan pengedaran barangan tiruan.
“Orang ramai boleh salurkan maklumat melalui aplikasi telefon pintar Ez ADU atau di portal KPDNHEP www.kpdnhep.gov.my,” katanya. – K! ONLINE


Pendakwah dijangka dituduh esok
Oleh KOSMO!

9 Disember 2020, 9:47 pm
PETALING JAYA – Seorang pendakwah muda yang ditahan berhubung kes jenayah seksual pada bulan lalu dijangka dituduh di dua mahkamah esok.
Pemuda berusia 25 tahun akan didakwa di Mahkamah Petaling Jaya di sini dan di Mahkamah Shah Alam.
Ketua Polis Daerah Petaling Jaya, Asisten Komisoner Nik Ezanee Mohd. Faisal ketika dihubungi Kosmo! mengesahkan perkara tersebut.
“Polis Petaling Jaya sudah mendapat kebenaran untuk menuduh beliau esok (Khamis).
“Kertas siasatan kes membabitkan pendakwah itu akan dibawa ke Putrajaya terlebih dahulu esok sebelum pendakwaan dilakukan,” katanya.
Difahamkan, di Mahkamah Petaling Jaya, pemuda itu berdepan pertuduhan liwat sebelum dibawa ke Shah Alam atas pertuduhan merogol.

Sementara itu, peguam Syed Amirul Syed Edros memberitahu, setakat ini, pihaknya masih belum dimaklumkan mengenai pertuduhan ke atas anak guamnya esok.
“Setakat ini (malam tadi) tidak pasti, kertas siasatan akan dirujuk terlebih dahulu kepada Peguam Negara pagi esok,” katanya.
Pendakwah tersebut kini ditahan reman selama lima hari bagi membantu siasatan berhubung satu laporan membabitkan kes rogol di daerah ini.
Setakat ini, sebanyak lapan laporan telah dibuat terhadap pemuda itu melibatkan daerah Shah Alam dan Petaling Jaya serta serta satu laporan di Kuala Lumpur.-K! ONLINE


1,000 penggiat industri muzik dapat royalti RM500
Oleh MOHD RIDZAUDDIN ROSLAN

9 Disember 2020, 7:35 pm
KUALA LUMPUR- Kira-kira 1,000 penggiat industri muzik mampu menarik nafas lega apabila bakal menerima royalti bernilai RM500 seorang yang dijangka dibayar pada awal tahun depan.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, pembayaran royalti kepada pemuzik rakaman dan penyanyi tempatan itu melibatkan dana sebanyak RM11.7 juta yang tertunggak pada tahun 2018.
“Royalti itu akan dibayar kepada ahli bernaung di bawah badan perlesenan kutipan royalti muzik iaitu Recording Performers Malaysia Berhad (RPM) dan Performers Right Interest Society of Malaysia Berhad (PRISM).
“Jadi, untuk permulaan kita akan bayar sebanyak RM500 dahulu kepada mereka yang layak manakala bakinya akan dibayar selepas beberapa syarat diteliti oleh badan perlesenan masing-masing,” katanya di sini tadi.
Terdahulu, beliau mempengerusikan mesyuarat disertai oleh Perbadanan Harta Intelek Malaysia (MyIPO) sebagai badan perantara bersama badan perlesenan terlibat berhubung isu kutipan dan agihan royalti industri muzik tempatan.
Katanya, antara kaedah digunakan bagi menetapkan pembayaran royalti kepada penerima termasuklah menerusi laporan penggunaan lagu yang dimainkan di badan penyiaran televisyen dan radio.

“Bagi penerima royalti awal bernilai RM500, mereka layak untuk mendapat bayaran seterusnya, namun berbeza dengan ahli lain, kelayakan hanya akan ditentukan melalui laporan penggunaan lagu,” ujarnya.
Dalam perkembangan lain, Rosol berkata, badan perlesenan terbabit tidak bersetuju untuk melaksanakan moratorium terhadap royalti itu, namun bersedia berunding bagi menetapkan bayaran berpatutan.
“Badan perlesenan turut tidak bersetuju untuk mewujudkan badan perlesenan tunggal berikutan agihan royalti yang disifatkan tidak adil kepada pemuzik dan penyanyi,” jelasnya. -K! ONLINE


Remaja berisiko buta selepas picit jerawat
Oleh KOSMO!

9 Disember 2020, 10:35 pm
MANILA – Seorang remaja perempuan berumur 17 tahun berkemungkinan buta akibat satu penyakit misteri selepas dia memicit satu tompok kecil seakan-akan jerawat di hidungnya kira-kira setahun lalu.
Sejak insiden itu, wajah Mary Ann Regacho didakwa berubah dan membengkak sehingga dia sukar untuk dikenali, lapor The Sun UK kelmarin.
Menurut laporan, remaja dari wilayah Nueva Ecija itu pada awalnya menyangka jerawat berkenaan cuma satu ketumbuhan biasa disebabkan perubahan hormon selepas dia melahirkan bayi lelaki pada usia 16 tahun.
Bagaimanapun, selepas memicit jerawat itu, hidungnya menjadi sakit selama beberapa hari sebelum bengkak dan mula merebak ke muka.
“Saya rasa muka menggelembung seperti belon,” kata Ann Regacho.
Ketumbuhan misteri pada wajah ibu muda itu sudah menutupi hampir keseluruhan mukanya dan dilaporkan mula memberi kesan kepada kedua-dua matanya.

Ann Regacho cuba merawat masalah muka bengkak dengan menggunakan ubat-ubatan herba di rumahnya, namun gagal.
“Saya ingatkan jerawat biasa tetapi ia amat menyakitkan sehingga tidak dapat tidur malam. Saya sudah cuba pelbagai cara untuk merawatnya tetapi tiada yang berhasil. Saya bimbang wajah saya tidak akan kembali normal,” katanya.
Suaminya, Albert Sales yang bekerja sambilan di ladang jiran tanpa sumber pendapatan tetap menyatakan mereka sebenarnya tidak mampu mendapatkan rawatan hospital.
Pasangan muda itu pernah memeriksa masalah wajah bengkak Ann Regacho di sebuah hospital di daerah berkenaan tetapi petugas perubatan gagal mengenal pasti penyakit tersebut.
Sales merayu sumbangan orang ramai untuk membolehkan dia membawa isteri mendapatkan rawatan di hospital besar yang lebih sesuai. – Agensi


PDRM sahkan terima laporan daripada SPRM
Oleh EDDY AQMAL MOHAMED HAMIDI

9 Disember 2020, 7:39 pm
PETALING JAYA – Ketua Polis Negara, Tan Sri Abdul Hamid Bador mengesahkan telah menerima laporan polis daripada Suruhanjaya Pencegahan Rasuah (SPRM) bagi menafikan tuduhan berlakunya salah laku melibatkan anggota agensi tersebut.
Abdul Hamid berkata, laporan tersebut diterima daripada pihak SPRM namun siasatan lanjut masih dilakukan pihaknya.
“Pihak polis telah menerima dua laporan setakat ini iaitu satu daripada pengadu manakala satu lagi daripada pihak SPRM bagi menafikan dakwaan tersebut.
“Bagaimanapun siasatan lanjut berhubung kes ini masih dalam siasatan,” ujar beliau ringkas ketika dihubungi di sini hari ini.
Terdahulu, satu fakta kes berhubung laporan polis yang dibuat oleh seorang lelaki berusia 32 tahun tular di platform media sosial mendakwa telah diperas ugut oleh beberapa orang pegawai SPRM berkaitan kes Macau Scam.
SPRM dalam satu kenyataan berkata pihaknya memandang serius tohmahan individu terbabit yang dianggap mencemar imej agensi berkenaan.

“Individu berkenaan membuat laporan polis berhubung perkara itu selepas dua bulan dia dibebaskan daripada tahanan reman SPRM malah salinan laporan itu juga sudah ditularkan oleh pihak tertentu sekali gus mencemarkan nama baik SPRM.
“Justeru itu, seorang pegawai SPRM membuat laporan polis hari ini bagi menafikan tohmahan individu berkenaan,” jelas kenyataan itu.
Tambahnya, SPRM menggesa pihak polis untuk menjalankan siasatan berhubung laporan palsu itu dan tidak akan melindungi mana-mana pihak sekiranya dakwaan itu benar dilakukan oleh pegawai SPRM.
“Namun sekiranya laporan itu palsu, maka individu berkenaan perlu dibawa ke muka pengadilan,” tegasnya.-K! ONLINE


Pemandu lori maut
9 Disember 2020, 8:04 pm
PETALING JAYA – Pemandu lori maut setelah terlibat dalam satu kemalangan jalan raya di Lebuh Raya Bukit Jalil menghala ke Kuala Lumpur berhampiran Majlis Sukan Negara petang tadi.
Jurucakap Pusat Gerakan Operasi Bomba Kuala Lumpur berkata, pihaknya menerima panggilan kecemasan berhubung kejadian itu pukul 5.06 petang, sebelum tujuh orang anggota bomba dari Balai Bomba dan Penyelamat Bukit Jalil dikerahkan ke lokasi kejadian.
Menurutnya, setibanya di lokasi kejadian, didapati sebuah lori Hicom Perkasa telah terbabas serta melanggar pokok dan mengakibatkan sebuah kereta jenis Proton Persona milik Jabatan Imigresen mengelak daripada melanggar.
“Pihak Kementerian Kesihatan (KKM) mengesahkan pemandu lori warga tempatan itu yang berusia 58 tahun maut setelah dia tercampak daripada lori dan dihempap pokok.
“Pemandu dan penumpang kereta Proton Persona terbabit pula tidak mengalami kecederaan,” katanya dalam satu kenyataan akhbar di sini hari ini.
Jelasnya lagi, anggota bomba telah mengalihkan mangsa dan diserahkan kepada pihak polis untuk tindakan selanjutnya sebelum operasi ditamatkan sepenuhnya pada pukul 6.19 petang. – K! ONLINE


Teruskan patuh saranan KKM
Oleh SITI A'ISYAH SUKAIMI

9 Disember 2020, 8:19 pm
PUTRAJAYA – Setiap individu yang mahu merentas negeri dan daerah dinasihatkan supaya mengamalkan saranan Kementerian Kesihatan (KKM) bagi mengelakkan penularan jangkitan Covid-19.
Ketua Pengarah Kesihatan, Tan Sri Dr. Noor Hisham Abdullah berkata, biarpun ketika ini rakyat dibenarkan untuk merentas negeri dan daerah, perang melawan Covid-19 masih belum tamat.
“Amalkan syor oleh KKM bagi mengelakkan jangkitan dan pesanan ini adalah untuk setiap individu di negara ini. Walaupun kita beri kelonggaran (merentas negeri dan daerah), kita belum lagi menang.
“Kita masih berperang dan sekiranya setiap individu mengambil langkah pencegahan, insya-Allah ia boleh dikawal,” katanya pada sidang akhbar di sini hari ini.
Ditanya mengenai laporan sebuah akhbar edaran percuma yang mendakwa vaksin dari China tidak selamat, beliau menafikan perkara tersebut.
“China pernah mengeluarkan vaksin seperti polio, influenza dan hepatitis A malah, berpengalaman untuk membuat vaksin cuma kali ini berbeza kerana ia vaksin baharu.

“Justeru, ia perlu kajian fasa klinik, fasa pertama, kedua dan seterusnya,” katanya.-K! ONLINE


SOP masjid, surau dalam tempoh terdekat
Oleh MOHD. HUSNI MOHD. NOOR

9 Disember 2020, 9:34 pm
PUTRAJAYA – Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri yakin pihak berkuasa agama negeri akan memutuskan penambahbaikan prosedur operasi standard (SOP) solat yang boleh menggembirakan umat Islam sedikit masa lagi.
Menurutnya, beliau sejujurnya mahu masjid dan surau dibuka untuk diimarahkan dengan solat berjemaah dan majlis-majlis ilmu.
“Sejujurnya, jauh di dalam hati kecil saya juga ingin sebolehnya masjid dan surau dibuka dan diberikan haknya untuk diimarahkan dengan majlis ilmu, solat fardu dan solat Jumaat seperti biasa.
“Moga Allah ampuni kekhilafan kita dan memberi ganjaran yang besar kepada kesungguhan kita mengimarahkan rumah-Nya dalam tempoh pandemik ini.
“Namun, pandemik Covid-19 tidak boleh dipandang ringan. Oleh sebab itulah pihak kerajaan, jua Pihak Berkuasa Agama Negeri, Kementerian Kesihatan Malaysia (KKM) dan Majlis Keselamatan Negara (MKN) amat mengambil berat akan hal ini,” katanya menerusi perkongsian di laman sosialnya hari ini.-K! ONLINE


Jumlah perniagaan didaftarkan SSM meningkat tahun ini
Oleh MOHD. HUSNI MOHD. NOOR

9 Disember 2020, 8:32 pm
PUTRAJAYA – Kementerian Kewangan memaklumkan sebanyak 85,901 perniagaan baharu didaftarkan menerusi Suruhanjaya Syarikat Malaysia (SSM) sejak Januari hingga September lalu.
Menterinya, Tengku Datuk Seri Zafrul Tengku Abdul Aziz berkata, jumlah pendaftaran perniagaan itu meningkat berbanding hanya 76,443 perniagaan didaftarkan sepanjang tahun lalu.
Beliau berkata, bagi memastikan perusahaan kecil dan sederhana (PKS) tersebut mendapat sokongan dan berkembang, kerajaan menerusi pelbagai agensi akan sedia membantu.
“Agensi kerajaan seperti Bank Negara Malaysia (BNM), Tabung Ekonomi Kumpulan Usaha Niaga (Tekun), Bank Simpanan Nasional (BSN), Perbadanan Usahawan Nasional Bhd (PUNB), SME Bank, Agrobank, SME CORP, Perbadanan Ekonomi Digital Malaysia (MDEC) akan sedia membantu menyediakan geran perniagaan.
“Kerajaan berharap semua sokongan yang diberikan ini akan membolehkan mereka berdaya saing dalam jangka masa sederhana dan panjang,” katanya dalam kenyataan akhbar laporan Laksana ke-32, hari ini.
Tengku Zafrul berkata, setakat November lalu, pakej rangsangan kerajaan bersifat langsung, pinjaman dan geran telah memanfaatkan lebih 1.4 juta PKS dan PKS mikro di negara ini dengan bantuan keseluruhan berjumlah RM24 bilion.

Menurutnya, bantuan yang disediakan itu termasuk Dana Pinjaman Mudah PKS di bawah kendalian BNM berjumlah RM11.3 bilion yang dimanfaatkan kira-kira 23,700 PKS.
“Selain itu, Program Subsidi Upah berjumlah RM9.89 bilion pula membantu hampir 300,000 PKS dan PKS mikro dan 1.85 juta pekerja.
“Geran Khas Prihatin 1.0 dan 2.0 bernilai RM2.55 bilion pula memberi manfaat kepada 850,000 PKS mikro setakat ini,” katanya.
Katanya, inisiatif e-dagang Penjana menerusi MDEC termasuk Shop Malaysia Online pula membantu lebih 21,000 usahawan PKS dan PKS mikro yang mana ia menjana jualan lebih RM1.2 bilion menerusi suntikan sebanyak RM140 juta.
Dalam pada itu, Tengku Zafrul berkata, beliau secara peribadi berpeluang bertemu dan melihat sendiri bagaimana rakyat Malaysia meneroka bidang keusahawanan selepas berdepan cabaran akibat Covid-19.
“Saya berpeluang bertemu graduan bidang kejuruteraan, bekas pekerja penerbangan dan usahawan makanan dan minuman yang bertukar angin termasuk meneroka bidang keusahawanan,” katanya.
Katanya, usaha cekal mereka untuk meneroka bidang baharu harus dipuji.-K! ONLINE


Jangan jadi mangsa keldai akaun
Oleh EDDY AQMAL MOHAMED HAMIDI

9 Disember 2020, 6:07 pm
PETALING JAYA – Sepanjang Januari hingga Oktober lalu, sebanyak 74 kertas siasatan melibatkan keldai akaun telah berjaya dituduh di mahkamah oleh Bahagian Siasatan Jenayah Komersil Ibu Pejabat Polis Daerah (IPD) Petaling Jaya.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, jika disabitkan kesalahan, mereka yang terlibat boleh dipenjara selama tempoh lima tahun atau dengan denda atau kedua-duanya.
“Keldai akaun adalah mangsa kepada modus operandi ‘scammer’ online mahupun fizikal yang membenarkan nama dan butiran peribadi mereka digunakan dengan mendapat imbuhan atau wang dan perbuatan tersebut adalah satu kesalahan yang boleh dikenakan tindakan undang-undang.
“Sindiket akan memperdaya mangsa menyebabkan mereka sanggup ‘meminjamkan’ kad pengeluaran wang automatik berserta nombor PIN dengan bayaran antara RM200 hingga RM2,000 bagi setiap transaksi,” katanya menerusi satu kenyataan hari ini.
Menurut Nik Ezanee, pada 18 Oktober lalu, Pengarah Jabatan Siasatan Jenayah Komersil Bukit Aman, Datuk Zainuddin Yaacob dipetik berkata, lebih 80,000 akaun keldai milik individu yang membenarkan sindiket menggunakannya bagi aktiviti penipuan online telah dikesan sejak 1 Januari hingga 9 Oktober lalu.
“Modus operandi sindiket ini untuk mendapatkan akaun berkenaan adalah melalui tawaran iklan di platform media sosial atau ditawarkan kepada kenalan terdekat dengan jumlah bayaran tertentu.

“Alasan yang sering digunakan adalah untuk tujuan perniagaan, ahli keluarga tiada akaun bank dan sebagainya malah golongan yang dikesan sering menjadi sasaran adalah penagih dadah, suri rumah, pelajar serta pencari pekerjaan,” jelas beliau.
Difahamkan, pihak polis bagaimanapun dapat membezakan golongan ini sama ada mangsa keldai akaun atau bersubahan dengan sindiket dengan melihat laporan polis yang pernah dibuat oleh mereka.
Bagi mangsa keldai akaun, kebiasaannya melibatkan kejadian kehilangan kad bank dan pernah membuat laporan polis untuk melindungi diri daripada perkara berbangkit di kemudian hari manakala bagi mereka yang bersubahat dikesan mempunyai hubungan dengan sindiket.
Tambah beliau, polis Petaling Jaya menasihatkan orang ramai supaya segera membuat laporan polis jika kehilangan apa sahaja dokumen diri yang penting bagi mengelakkan daripada mana-mana sindiket menggunakan maklumat tersebut untuk aktiviti haram sekaligus melindungi diri daripada menjadi mangsa keldai akaun.-K! ONLINE


PKPD di Kulim, Kedah dilanjutkan, 3 lokaliti di Bentong dikenakan PKPD
Oleh MOHD RASDAN AHMAD

9 Disember 2020, 6:57 pm
PETALING JAYA – Perintah Kawalan Pergerakan Diperketatkan (PKPD) di Taman-Taman Perumahan, Mukim Sungai Seluang, Kulim, Kedah dilanjutkan selama 14 hari bermula 11 Disember sehingga 24 Disember 2020.
Menteri Kanan (Keselamatan), Datuk Seri Ismail Sabri Yakob berkata, Kementerian Kesihatan Malaysia (KKM) telah melaksanakan 2,282 ujian saringan secara bersasar dan sebanyak 137 kes kumulatif positif Covid-19 telah direkodkan yang melibatkan penduduk di lokaliti-lokaliti terbabit.
“Sehingga kini, KKM turut mengesahkan masih terdapat baki 128 sampel saringan yang masih menunggu keputusan. Berdasarkan penilaian risiko dan atas nasihat KKM, sidang khas hari ini bersetuju untuk melanjutkan selama 14 hari lagi PKPD di kawasan terlibat.
“Walaubagaimanapun, Taman Sawi dikeluarkan daripada pelaksanaan PKPD ini disebabkan tiada kes positif yang direkodkan dari taman perumahan tersebut. Namun, ia masih tertakluk di bawah pelaksanaan PKPB bagi daerah Kulim yang masih berkuatkuasa sehingga 20 Disember 2020,” jelasnya dalam satu sidang akhbar hari ini.
Taman perumahan yang terlibat ialah Taman Bayam, Taman Bayam Indah, Taman Kangkong 1 dan 2, Taman Halia, Taman Cekur Manis, Taman Kobis, Taman Sawi dan Taman Seri Limau.
Dalam pada itu, sidang khas hari ini mendengar pengesahan KKM berkenaan peningkatan kes positif Covid-19 di Amber Court Apartment, RIA Apartment dan Rumah Kongsi Kg. Semaut di dalam mukim Bentong, Pahang.

Katanya, KKM telah melaksanakan saringan bermula 6 Disember dan sehingga 8 Disember 2020 sebanyak 55 kes positif Covid-19 telah direkodkan di mukim Bentong di mana majoriti adalah melibatkan pekerja warganegara asing di lokaliti-lokaliti ini.
“Penilaian risiko KKM mendapati ketiga-tiga lokaliti ini mempunyai risiko tinggi untuk berlaku penularan lebih ramai kerana kapasiti penduduk yang padat.
“Atas nasihat dan penilaian risiko KKM, sidang khas hari ini bersetuju melaksanakan PKPD di tiga lokaliti ini bermula 10 Disember sehingga 23 Disember 2020.
PKPD di ketiga-tiga lokaliti ini akan melibatkan seramai 4,351 orang penduduk.
“Pelaksanaan PKPD ini bagi membolehkan KKM mengesan dan membuat saringan bersasar kepada kontak rapat serta menyekat penularan Covid-19 dalam komuniti,” jelasnya.-K! ONLINE


Sultan Perak perkenan lantik Saarani MB Perak Ke-14
Oleh ASLIZA MUSA

9 Disember 2020, 6:33 pm
IPOH – Sultan Perak, Sultan Nazrin Muizzuddin Shah hari ini berkenan melantik Ahli Dewan Undangan Negeri (ADUN) Kota Tampan, Datuk Saarani Mohamad sebagai Menteri Besar Perak Ke-14.
Datuk Pengelola Bijaya Diraja Kepada Duli Yang Maha Mulia Paduka Seri Sultan Perak, Kolonel (B) Datuk Abd. Rahim Mohamad Nor berkata, perkenan baginda itu berpandukan Perkara XVI, Fasal 2 (a), Undang-undang Tubuh Kerajaan Perak Darul Ridzuan.
“Pada timbangan baginda, Datuk Saarani boleh mendapat kepercayaan sebahagian besar daripada ADUN untuk dilantik sebagai Menteri Besar Perak.
“Baginda menetapkan 10 Disember (esok) pada pukul 11 pagi untuk istiadat mengangkat sumpah jawatan Menteri Besar Perak di Istana Iskandariah, Kuala Kangsar,” katanya dalam kenyataan yang dibacakan Ahli Dewan Negara Perak, Datuk Seri Mohd. Annuar Zaini di luar Istana Kinta di sini hari ini.
Terdahulu, Saarani, 59, tiba di Istana Kinta bagi menghadap Sultan Nazrin dan dilihat beredar pada pukul 5.58 petang sambil tersenyum dan melambai tangan ke arah pemberita.
Saarani dijangka mengadakan sidang akhbar di Dewan Jubli Perak di Kuala Kangsar selepas selesai istiadat mengangkat sumpah jawatan tersebut esok.-K! ONLINE


Kes kembali tiga angka, lima kematian direkod
Oleh SITI A'ISYAH SUKAIMI

9 Disember 2020, 6:29 pm
PUTRAJAYA – Kes harian negara kembali kepada tiga angka dengan 959 kes baharu dilaporkan menjadikan jumlah kes positif Covid-19 sebanyak 76,265 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak enam kes import mendapat jangkitan dari luar negara manakala, sebanyak 953 kes penularan tempatan.
“Bilangan kes sembuh pula mencatatkan sebanyak 1,068 kes sekali gus jumlah kumulatif kes sembuh sepenuhnya daripada Covid-19 sebanyak 65,124 kes atau 85.4 peratus daripada jumlah keseluruhan kes.
“Terdapat lima lagi kes kematian baharu di Kuala Lumpur, Johor dan Sabah iaitu kesemuanya lelaki berusia antara 60 hingga 82 tahun menjadikan sebanyak 393 kes kematian Covid-19 di Malaysia,” katanya dalam sidang akhbar di sini hari ini.
Ujarnya lagi, sebanyak 127 kes positif sedang dirawat di Unit Rawatan Rapi dengan 61 kes memerlukan bantuan pernafasan. -K!ONLINE


Tiada unsur jenayah dalam kes kematian Nora Anne
Oleh NOR SHAFAWATI YUP

9 Disember 2020, 6:15 pm
SEREMBAN – Ketua Polis Balai Nilai, Inspektor Mohd. Nor Nikman Ahammed memberitahu mahkamah siasatan secara menyeluruh telah dijalankan, namun tiada sebarang petunjuk atau bukti yang boleh mengaitkan kematian remaja perempuan warga Ireland-Perancis, Nora Anne Quoirin dengan unsur jenayah.
Mohd. Nor Nikman, 33,  saksi ke-46 dalam inkues bagi menentukan punca kematian Nora Anne berkata, terdapat tiga elemen utama dalam siasatan kes iaitu pengambilan sampel asid deoksiribonukleik (DNA)
di lokasi kejadian, siasatan cap jari dan rakaman percakapan saksi.
“Pada 6 Ogos 2019, siasatan DNA iaitu sampel tompokan dipercayai darah telah diambil di tandas tingkat bawah, manakala pada 7 Ogos 2019 sampel penuh diambil di bahagian atas Sora House (vila penginapan remaja itu bersama keluarga semasa tiba di Malaysia).
“Selain itu, sampel DNA ke atas sembilan buah kenderaan yang diperiksa pada 10 hingga 17 Ogos 2019 turut diambil serta sampel bedah siasat remaja itu selain sampel pondok kayu berhampiran lokasi mayat ditemui dan hasilnya menunjukkan negatif DNA Nora Anne,” katanya di hadapan Koroner Maimoonah Aid di Kompleks Mahkamah Seremban hari ini.
Mohd. Nor Nikman ketika kejadian bertugas sebagai Pegawai Penyiasat yang bertanggungjawab menyiasat laporan mati mengejut ke atas Nora Anne selepas mayat remaja itu ditemui.
“Sebanyak 11 laporan cap jari telah diambil bagi melengkap siasatan melibatkan penghuni Sora House, pekerja dan penghuni The Dusun Resort, orang awam yang berada di sekitar kawasan serta ahli keluarga remaja perempuan itu.

“Cap jari turut diambil di luar bingkai tingkap ruang tamu serta pemegang tangga dan bingkai pintu di loteng, Sora House pada 4 dan 7 Ogos 2019,” katanya.
Ketika ditanya Koroner tentang kesimpulan yang boleh dibuat berhubung kes tersebut, Mohd. Nor  Nikman berkata, daripada bukti-bukti dan keterangan yang ada, tiada unsur jenayah ditemui selain laporan bedah siasatan yang menyatakan mangsa meninggal disebabkan kelaparan.
Beliau juga menolak unsur penculikan dalam kes tersebut berdasarkan fakta bahawa tiada sebarang petunjuk yang dapat mengaitkan perkara itu.
Nora Anne, 15, anak sulung daripada tiga beradik yang juga anak istimewa, bersama keluarganya tiba di Malaysia untuk percutian selama dua minggu dan mendaftar masuk di sebuah resort di Pantai, Seremban pada 3 Ogos 2019.
Nora Anne kemudiannya dilaporkan hilang pada awal pagi keesokannya sebelum mayatnya ditemui sembilan hari selepas itu.
Prosiding itu akan bersambung semula esok.-K! ONLINE


Vince janji nak gegarkan GV8
Oleh SAIRUL ZAMRI MISRANI

9 Disember 2020, 6:24 pm
PETALING JAYA – Juara Akademi Fantasia musim pertama Vince memberi bayangan untuk beraksi pada pentas Gegar Vaganza (GV) musim hadapan.
Vince atau nama sebenarnya Vincent Chong Ying Cern, 41, menerusi kemas kini Instagramnya berkata, dia akan menunaikan hasrat dan janji tersebut jika mendapat sokongan daripada peminat.
“Kalau gambar ini mendapat lebih 3,000 likes (tanda suka), saya akan join GV, kalau saya dijemput Astro.
“Menang atau tidak, saya akan gegarkan pentas untuk anda,” tulisnya pada ruangan kapsyen.
Tambah penyanyi yang popular menerusi single Janji dan Percayalah Sayang itu, dia akan melakukannya perkara tersebut demi menunaikan permintaan peminat.
Menjengah ke ruangan komen, rata-rata peminat termasuk rakan artis turut menyokong dan mahukan Vince beraksi pada pentas yang menyaksikan persaingan penyanyi-penyanyi berkaliber tersebut. – K! ONLINE


PKRC Maeps 2.0 dibuka bermula hari ini
Oleh MOHD RASDAN AHMAD

9 Disember 2020, 7:25 pm
PETALING JAYA – Kerajaan telah mengaktifkan Pusat Kuarantin Dan Rawatan Covid-19 (PKRC) Taman Ekspo Pertanian Malaysia Serdang 2.0 (PKRC Maeps 2.0) bermula hari ini.
Menteri Kanan (Keselamatan) Datuk Seri Ismail Sabri Yaakob berkata, keputusan tersebut dibuat pihak kerajaan berikutan peningkatan kes Covid-19 dengan mendadak membabitkan warga asing dan pelaksanaan program saringan pekerja asing Pertubuhan Keselamatan Sosial (Perkeso).
Menurutnya, skop operasi kali ini akan membabitkan pesakit Covid-19 kategori tanpa gejala dan kategori bergejala ringan yang membabitkan bukan warganegara.
“PKRC Maeps 2.0 ini membabitkan tiga fasa yang menyediakan 10,000 katil untuk kegunaan rawatan berbanding 604 katil sebelum ini.
“Memandangkan PKRC Maeps 2.0 akan menempatkan warganegara asing dalam jumlah kapasiti yang tinggi, aspek keselamatan akan dipertingkatkan Angkatan Tentera Malaysia (ATM) dan Polis Diraja Malaysia (PDRM),” katanya dalam sidang akhbar harian Covid-19 hari ini.
Dalam fasa pertama, PKRC Maeps ini telah beroperasi sejak 16 April lalu dan ditutup pada 15 Julai serta telah merawat 1,362 pesakit majoritinya warga asing.

Dalam perkembangan berasingan, Sidang Khas Majlis Keselamatan Negara (MKN) hari ini turut mendengar pembentangan MKN Selangor untuk melaksanakan saringan secara bersasar dan berskala besar di Central Spectrum (Sektor A), Pulau Indah.
“Dianggarkan saringan ini akan membabitkan 45 syarikat, 102 premis dengan seramai 1,200 penghuni yang majoritinya adalah warganegara asing.
“Sektor A diberi keutamaan kerana majoriti kes direkodkan di kawasan berkenaan manakala sektor lain mengikut keperluan,” katanya.


Jumlah saringan pekerja asing dijangka meningkat -Perkeso
Oleh ISKANDAR SHAH MOHAMED

9 Disember 2020, 6:25 pm
KLANG – Pertubuhan Keselamatan Sosial (Perkeso) menjangkakan jumlah pekerja warga asing yang menjalani ujian saringan Covid-19 akan meningkat di negeri ini.
Peningkatan itu susulan Program Saringan Covid-19 Bagi Pekerja Asing kini diperluaskan kepada zon merah lain seperti di Hulu Langat, Petaling dan Gombak.
Ketua Bahagian Pencegahan, Perubatan dan Pemulihan Perkeso, Dr. Azlan Darus berkata, seramai 3,319 pekerja asing telah menjalani ujian saringan menerusi program itu melibatkan daerah ini dan Seremban, Negeri Sembilan sejak 1 Disember lalu.
“Namun, kita menjangkakan jumlah pekerja yang disaring akan terus meningkat selepas program tersebut diperluaskan kepada zon merah lain di Selangor.
“Bermula hari ini, program saringan terbuka kepada majikan atau pemilik syarikat di zon tersebut dan mereka boleh menghubungi senarai klinik di laman sesawang rasmi Perkeso,” katanya dalam sidang akhbar selepas pelaksanaan Program Saringan Bagi Pekerja Warga Asing di Wisma Kossan Rubber, Meru di sini hari ini.
Terdahulu, beliau meninjau ujian saringan Covid-19 yang melibatkan seramai 8,000 kakitangan termasuk 4,800 pekerja asing di Kumpulan Syarikat Kossan.

Dalam pada itu, kata Azlan, sebanyak 529 klinik termasuk 298 di Selangor sudah berdaftar dengan pihaknya dan bersedia menjalankan perkhidmatan saringan tersebut.
Katanya, ujian saringan itu menggunakan kaedah kit ujian pantas antigen (RTK Antigen) yang dijalankan secara berperingkat selama 14 hari bermula 3 Disember sehingga 16 Disember.
“Kit ujian ini akan dibiayai Perkeso dan majikan hanya perlu membiayai kos perkhidmatan klinik atau hospital. Bagi pekerja asing yang bukan pencarum, kos saringan ditanggung sepenuhnya oleh majikan,” katanya.
Pada 27 November lalu, kerajaan menetapkan prosedur pelaksanaan saringan Covid-19 kepada semua pekerja asing yang bekerja di Selangor, Wilayah Persekutuan Kuala Lumpur, Sabah, Negeri Sembilan, Pulau Pinang dan Wilayah Persekutuan Labuan.
Saringan perlu dilaksanakan secara bersasar berdasarkan lokaliti zon merah yang mempunyai kepadatan pekerja asing yang tinggi mulai 1 Disember lalu. -K!ONLINE


Pelanggan restoran boleh duduk semeja
Oleh MOHD RASDAN AHMAD

9 Disember 2020, 7:29 pm
PETALING JAYA – Kerajaan telah memberi kebenaran kepada pelanggan untuk menikmati hidangan di restoran mengikut saiz atau kapasiti meja makan bermula hari ini.
Menteri Kanan (Keselamatan) Datuk Seri Ismail Sabri Yaakob berkata, kelonggaran ini membolehkan mereka yang berkeluarga dapat makan bersama di restoran tanpa perlu mengasingkan meja.
“Kerajaan prihatin dengan rungutan rakyat yang terpaksa makan berasingan meja walaupun datang menaiki kenderaan yang sama. Kerajaan berikan kelonggaran asalkan orang ramai mematuhi prosedur operasi standard (SOP) penjarakan fizikal antara satu sama lain.
“Kelonggaran dibuat selaras dengan kelonggaran kapasiti penumpang kenderaan yang dibenarkan sebelum ini,” katanya dalam sidang akhbar harian Covid-19 di sini hari ini. – K! ONLINE.


Siti Nurhaliza tersenarai selebriti Asia paling berpengaruh media sosial
Oleh NUR EMIRA SAIZALI

9 Disember 2020, 6:17 pm
PETALING JAYA – Penyanyi nombor satu negara, Datuk Seri Siti Nurhaliza tersenarai antara 100 selebriti Asia paling berpengaruh dalam media sosial oleh Forbes.com.
Senarai yang dikeluarkan oleh Forbes pada 7 Disember tersebut turut meletakkan Siti sebaris dengan kumpulan terkenal Korea Selatan, Blackpink dan legenda Bollywood, Amitabh Bachchan.
Menurut deskripsi yang ditulis Forbes, pemilik jenama SimplySiti itu telah membuat ulasan makanan bagi membantu peniaga dan pemilik restoran yang terjejas akibat pandemik Covid-19.
“Pada bulan Julai lalu, Siti juga telah melancarkan album solo ke-18 iaitu ManifestaSiti 2020.
“Seterusnya, dia turut menjalankan jenama kecantikannya, SimplySiti sejak tahun 2009 yang diperakui halal,” tulis kenyataan tersebut.
Menurut Forbes, senarai selebriti terpilih terdiri daripada kumpulan muzik, bintang filem dan televisyen dari seluruh rantau Asia Pasifik yang telah menghangatkan dunia digital sepanjang 2020.

Pemilihan juga dibuat berdasarkan pengikut platform media sosial serta selebriti yang cukup aktif berinteraksi dengan peminat mereka.
Selain itu, kriteria lain merangkumi selebriti yang mampu meningkatkan kesedaran serta menggunakan pengaruh untuk masyarakat, terutama yang terjejas akibat pandemik Covid-19.
Turut tersenarai selebriti dari beberapa buah negara Asia lain seperti dari India, China, Singapura, Thailand, Australia, Filipina, Indonesia dan China.
Selain Siti, seorang lagi personaliti dari Malaysia yang turut tersenarai adalah Neelofa. – K! ONLINE


Tiga penyamun pecah masuk rumah banglo guru
Oleh ROHANA MOHD. NAWI

9 Disember 2020, 5:53 pm
KOTA BHARU – Seorang guru wanita kerugian puluhan ribu ringgit apabila rumahnya di Kota Sri Aman, Kubang Kerian sini dipecah masuk tiga lelaki bersenjatakan batang besi.
Kejadian berlaku pada pukul 4 pagi kelmarin ketika mangsa berusia 37 tahun bersama anak perempuannya yang berusia 11 tahun dan adik ipar 21 tahun sedang tidur di dalam rumah berkenaan
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, ketiga-tiga suspek yang memakai pelitup muka telah memecah masuk ke dalam rumah banglo setingkat milik mangsa itu melalui tingkap dapur.
Katanya, berdasarkan keterangan mangsa, salah seorang suspek dilihat memegang sebatang besi selepas berjaya memecah masuk rumahnya.
“Apabila berada di dalam rumah, seorang suspek telah mengacukan batang besi itu dan mengarahkan mangsa menyerahkan semua barang kemas miliknya.
“Pada masa sama, suspek yang merupakan warga tempatan turut mengambil beg tangan, wang tunai RM1,100, kad pengeluaran wang automatik (ATM), dua buah telefon bimbit dan kunci kereta jenis Perodua Viva,” katanya ketika dihubungi Kosmo! di sini hari ini.

Menurut Abdul Rahim, ketiga-tiga suspek turut melarikan diri bersama kereta mangsa itu, namun kereta itu ditemui semula di Bachok selepas ditinggalkan oleh penjenayah terbabit.
Katanya, susulan kejadian itu, mangsa telah membuat laporan di Balai Polis Kubang Kerian pada hari yang sama.
Ujarnya, polis telah melancarkan gerakan untuk mengesan tiga penjenayah terbabit dan kes disiasat mengikut Seksyen 395/397 Kanun Keseksaan kerana melakukan samun berkumpulan dengan senjata.-K! ONLINE


Pasangan suami isteri jual baju tiruan ditahan
Oleh EDDY AQMAL MOHAMED HAMIDI

9 Disember 2020, 5:13 pm
PETALING JAYA – Sepasukan anggota dari Kementerian Perdagangan Dalam Negeri dan Hal Ehwal Pengguna (KPDNHEP) Kuala Kubu Bharu, Selangor menahan sepasang suami isteri yang sedang leka membungkus pakaian disyaki tiruan di rumah mereka pagi tadi.
Pengarah KPDNHEP Selangor, Muhamad Zikril Azan Abdullah berkata, pasangan tersebut ditahan kira-kira pukul 11.30 pagi tadi dalam serbuan Ops Tiru yang dibuat ke atas dua buah premis kediaman di Kampung Assam Kuala Kubu Bahru, Selangor susulan risikan yang dilakukan sejak dua minggu lalu.
“Pemeriksaan yang dilakukan mendapati premis kediaman berkenaan dijadikan sebagai stor dan pusat edaran pakaian tiruan yang dijual secara online menerusi laman sosial seperti Facebook dan Instagram secara borong.
“Turut ditemui di premis yang dimiliki oleh pasangan berusia 40 dan 51 tahun tersebut adalah sejumlah 2,000 helai baju jenama terkenal seperti Louis Vuition, Channel, Adidas dan Puma yang kesemuanya dianggarkan mencecah RM20,000,” katanya menerusi satu kenyataan hari ini.
Menurut Muhamad Zikril, siasatan yang dilakukan mendapati pakaian yang dirampas diperolehi dari Vietnam dengan kos sekitar RM4 hingga RM30 sehelai dan dijual semula dengan harga RM20 ke ratusan ringgit sehelai.
“Pasangan ini didapati telah menjalankan perniagaan sejak lapan bulan lalu dan mendapat permintaan tinggi daripada pelanggan yang terdiri daripada individu yang ingin mulakan perniagaan sendiri semasa musim Perintah Kawalan Pergerakan (PKP).

“Kes disiasat dibawah seksyen 102(1)(c) Akta Cap Dagangan 2019 iaitu mempunyai dalam milikan bagi maksud perdagangan barang-barang yang suatu cap dagangan berdaftar dipakaikan dengan salah,” katanya.
Muhamad Zikril menegaskan, orang ramai diberi amaran dan peringatan agar tidak menggunakan cap dagang bagi tujuan perdagangan dengan sewenang-wenangnya tanpa kebenaran dari pihak pemilik dan penalti berat akan dikenakan terhadap mana-mana individu yang ingkar.
“Pengguna di Selangor atau orang awam yang ingin menyalurkan aduan berkaitan barangan tiruan ini kepada Kementerian boleh berbuat demikian melalui portal [email protected]; pusat panggilan 1800 886 800; atau menerusi aplikasi Whatsapp di 019 279 4317,” ujar beliau.-K! ONLINE


Suspek pecah kedai akibatkan kerugian RM72,000 dicekup
Oleh EDDY AQMAL MOHAMED HAMIDI

9 Disember 2020, 5:05 pm
PETALING JAYA – Seramai empat individu ditahan bagi membantu siasatan susulan satu kejadian pecah kedai di Bandar Sri Permaisuri, Cheras, Kuala Lumpur pada 7 Disember lalu.
Ketua Polis Daerah Cheras, Asisten Komisioner Mohamed Mokhsein Mohamed Zon berkata, pihaknya menerima laporan daripada pemilik kedai menjual aksesori motosikal itu selepas mendapati kedainya dipecah masuk kira-kira pukul 12.30 hari melibatkan kerugian mencecah RM72,000.
“Bertindak atas maklumat, kira-kira pukul 6.30 petang hingga 8.30 malam hari yang sama, pihak polis dari Bahagian Siasatan Jenayah Ibu Pejabat Polis Daerah (IPD) Cheras telah membuat tangkapan ke atas tiga lelaki tempatan di sekitar Bandar Sri Permaisuri.
“Menerusi siri tangkapan yang dilakukan, pihak polis turut berjaya merampas lima buah topi keledar jenama Arai Ikan Koi, Arai Samurai Full Face serta Shoei Pill Bear Full Face,” katanya menerusi satu kenyataan di sini hari ini.
Menurut Mohamed Mokhsein, pada 8 Disember kira-kira pukul 12.10 malam, seorang lagi suspek telah berjaya ditahan di Puchong, Selangor dan pihak polis berjaya merampas sebuah buah topi keledar jenama Shoei Full Face serta sehelai ‘racing suit’ jenama Alpinestars.
“Kesemua suspek yang ditahan berusia 18 hingga 25 tahun dan tidak mempunyai rekod jenayah lampau malah ujian saringan air kencing turut didapati negatif.

“Kes disiasat di bawah Seksyen 380 Kanun Keseksaan dan suspek kini ditahan di Lokap Balai Polis Salak Selatan, Cheras, Kuala Lumpur untuk siasatan lanjut,” ujar beliau.
Tambahnya, salah seorang daripada suspek telah diberikan jamin polis manakala tiga lagi suspek kini direman empat hari sehingga 11 Disember bagi melengkapkan siasatan di bawah Seksyen 117 Kanun Prosedur Jenayah.
“Orang ramai yang mempunyai sebarang pertanyaan atau pun maklumat berkaitan jenayah boleh menyalurkannya dengan cara menghubungi Hotline Polis Kuala Lumpur di talian 03-2115 9999 atau mana–mana balai polis berdekatan,” katanya.-K! ONLINE


Saarani Mohamad MB baharu Perak
9 Disember 2020, 4:56 pm
PETALING JAYA – Barisan Nasional (BN), Bersatu dan Pas sepakat mencadangkan Ahli Dewan Undangan Negeri (ADUN) Kota Tampan, Datuk Saarani Mohamad sebagai Menteri Besar baharu Perak untuk diperkenankan Sultan Perak.
Menurut kenyataan yang dikeluarkan Setiausaha Agung ketiga-tiga parti, satu perbincangan telah diadakan antara Presiden Bersatu, Tan Sri Muhyiddin Yassin, Presiden Pas, Datuk Seri Hadi Awang dan Pengerusi BN, Datuk Seri Ahmad Zahid Hamidi mengenai pembentukan kerajaan negeri Perak.
“Perbincangan hari ini juga telah mencapai kata sepakat mengenai pelantikan-pelantikan lain dalam kerajaan negeri.
“Ketiga-tiga parti turut bersepakat memperkukuhkan kerjasama antara parti dalam kerajaan Perikatan Nasional di Perak dan juga peringkat nasional demi kestabilan politik dan kesejahteraan rakyat,” katanya hari ini.
Kenyataan itu memaklumkan, Ahmad Zahid turut menyampaikan pernyataan maaf bagi ADUN-ADUN BN di negeri itu atas kekhilafan yang berlaku. – K! ONLINE


Banjir Terengganu pulih sepenuhnya
Oleh MOHD AZLI ADLAN

9 Disember 2020, 5:11 pm
KUALA TERENGGANU – Banjir gelombang ketiga di Terengganu sejak seminggu lalu pulih sepenuh selepas satu-satu pusat pemindahan sementara yang dibuka di Marang ditutup sepenuhnya semalam.
Ketua Sekteriat Pengurusan Bencana negeri, Che Adam A. Rahman berkata, PPS Sekolah Menengah Kebangsaan Merchang, Marang menamatkan operasinya pada pukul 2 petang.
“Semua sembilan penduduk daripada empat keluarga terakhir yang ditempatkan di PPS berkenaan dibenarkan pulang ke rumah masing-masing.
“Sebelum ini, penempatan mereka di Kampung Padang Garam, Marang dilanda fenomena ‘banjir termenung’ buat kali kedua sepanjang musim tengkujuh ini sejak 2 Disember lalu,” katanya kepada Kosmo! di sini semalam.
Che Adam berkata, banjir gelombang ketiga yang melanda Terengganu pada seminggu lalu telah menjejaskan lebih 2,000 penduduk dari semua daerah di negeri ini. – K! ONLINE


13 Januari keputusan kes saman Rayyan, Saidi
Oleh NUZULSHAM SHAMSUDDIN

9 Disember 2020, 5:08 pm
KUALA LUMPUR – Mahkamah Tinggi di sini hari ini menetapkan 13 Januari 2021 bagi keputusan permohonan ahli perniagaan Rayyan Radzwill Abdullah supaya kes samannya terhadap bekas Pengarah Urusan Jepak Holdings Sdn. Bhd. Saidi Abang Samsudin diputuskan melalui penghakiman terus.
Pada tarikh sama, Hakim Datuk Ahmad Bache turut menetapkan untuk keputusan permohonan Saidi bagi membatalkan saman dikemukakan Rayyan selepas mendengar hujahan ringkas peguam yang mewakili kedua-dua individu itu.
Rayyan dan Saidi merupakan saksi pendakwaan dalam perbicaraan kes isteri bekas perdana menteri Datin Seri Rosmah Mansor yang berdepan satu pertuduhan meminta RM187.5 juta dan dua pertuduhan menerima suapan sebanyak RM6.5 juta membabitkan projek solar hibrid itu.
Saman yang difailkan Rayyan, 41, pada 29 Februari lalu adalah berhubung dakwaan rakan perniagaannya itu gagal membayar baki bayaran RM9 juta atas perkhidmatan yang dilakukan untuk mendapatkan projek solar hibrid bagi 369 sekolah luar bandar di Sarawak.
Terdahulu, peguam Krishna Kumar yang mewakili Saidi berhujah bahawa Rayyan selaku plaintif tidak memfailkan afidavit jawapan terhadap permohonan pembatalan saman dikemukakan oleh anak guamnya.
Katanya, tuntutan saman itu sepatutnya difailkan terhadap syarikat iaitu Jepak Holdings dan bukannya defendan.

Sementara itu peguam Ravee G. Uthirapathy yang mewakili Rayyan pula berhujah, dakwaan defendan bahawa plaintif tidak memfailkan afidavit jawapan adalah tidak berasas dan cacat.
Ujar beliau, wujud perjanjian lisan di antara Rayyan dan Saidi berhubung perolehan projek solar itu dan sumbangan kerja-kerja konsultansi yang diberikan kepada Rayyan selepas perolehan projek berkenaan.
Dalam pernyataan tuntutan, Rayyan mendakwa pada awal tahun 2016, Saidi, 61, telah melantiknya sebagai penasihat bagi memperoleh dan menyediakan kertas kerja untuk projek solar hibrid dan sebagai balasan defendan berjanji untuk membayar yuran sebanyak RM10 juta apabila projek berjaya diperoleh oleh defendan.
Saidi dalam pernyataan pembelaan difailkan 6 April lalu menafikan bahawa beliau pernah melantik plaintif sebagai penasihat bagi memperoleh dan menyediakan kertas kerja untuk projek solar hibrid itu selain mendakwa perjanjian untuk projek dimasuki antara Jepak Holdings dengan KPM dan bukan atas kapasiti persendirian defendan.
Saidi juga memfailkan tuntutan balas terhadap Rayyan menuntutnya memulangkan semula wang RM1 juta yang dibayar kepadanya dengan serta-merta.K!ONLINE


3 ahli geng Ho Kia curi kereta diberkas
Oleh MOHAMAD FAIZAL HASHIM

9 Disember 2020, 5:03 pm
JOHOR BAHRU – Geng Ho Kia berleluasa melakukan kegiatan mencuri kenderaan dan pecah rumah di sekitar kawasan bandar raya ini tumpas selepas tiga ahlinya diberkas polis dalam Op Lejang awal pagi semalam.
Ketua Polis Daerah Johor Bahru Selatan (JBS), Asisten Komisioner Mohd. Padzli Mohd. Zain berkata, sepasukan polis dari Bahagian Siasatan Jenayah telah membuat tiga serbuan berasingan di sekitar kawasan Johor Bahru dan Ulu Tiram antara pukul 1 hingga 7 pagi.
Beliau berkata, hasil serbuan itu, sepasukan polis telah berjaya menangkap tiga lelaki tempatan berusia lingkungan 22 hingga 36 tahun yang merupakan ahli Geng Ho Kia terbabit.
“Hasil serbuan ini, polis turut merampas dua buah kereta dan pelbagai peralatan yang tajam seperti kuku kambing, pemotong besi dan parang yang dipercayai digunakan dalam kegiatan pecah rumah di sekitar kawasan Johor Bahru.
“Semakan rekod jenayah mendapati saspek mempunyai beberapa rekod jenayah dan kes dadah,” katanya dalam kenyataan hari ini.
Mohd. Padzli berkata, kesemua suspek direman mulai hari ini hingga 12 Disember bagi membantu siasatan.

“Pihak polis IPD JBS mohon kerjasama daripada orang ramai yang mempunyai sebarang maklumat berkaitan jenayah boleh menghubungi terus di talian hotline 07-218 2323,” katanya.
Kes disiasat di bawah Seksyen 379A Kanun Keseksaan laitu melakukan kesalahan mencuri kenderaan. – K! ONLINE


Banduan meninggal dalam Penjara Gemas
Oleh NOR AINNA HAMZAH

9 Disember 2020, 5:57 pm
TAMPIN – Persiapan solat Subuh banduan Penjara Gemas dekat sini dikejutkan dengan seorang daripada Orang Di Selia (ODS) atau banduan ditemui tidak sedarkan diri pagi tadi.
Ketua Polis Daerah Tampin, Superintendan Anuwal Ab Wahab berkata, kakitangan penjara menerima aduan pukul 5.20 pagi daripada seorang banduan yang menyatakan mangsa berusia 38 tahun masih tidak bangun untuk bersiap seperti biasa menunaikan solat Subuh.
Menurutnya, mangsa kemudian dibawa ke Hospital Tentera Darat Kem Syed Sirajuddin Gemas bagi tindakan lanjut.
“Hasil pemeriksaan oleh pegawai perubatan, mangsa disahkan telah meninggal dunia.
“Mangsa didapati tidak mempunyai sebarang rekod masalah kesihatan. Pemeriksaan di kawasan katil dan blok dihuni mangsa tiada kesan mencurigakan serta pemeriksaan tubuh badan tiada menjumpai apa-apa mencurigakan,” katanya dalam satu kenyataan di sini tadi.
Anuwal berkata, mayat mangsa dibawa ke Hospital Tampin untuk proses bedah siasat dan kes diklasifikasikan sebagai mati mengejut setakat ini.

Berdasarkan rekod, mangsa dipenjarakan sejak 27 Julai lalu sehingga 24 Oktober 2022 atas kesalahan Seksyen 12(3) dan 32(C) Akta Dadah Berbahaya 1952.-K! ONLINE


Pusat pemindahan SK Tok Deh ditutup sepenuhnya
Oleh YATIMIN ABDULLAH

9 Disember 2020, 5:06 pm
RANTAU PANJANG – Pusat Pemindahan Sementara (PPS) di Sekolah Kebangsaan (SK) Tok Deh di sini ditutup sepenuhnya hari ini.
PPS itu ditutup tepat pukul 9 pagi tadi selepas kesemua 32 mangsa banjir daripada enam buah keluarga dibenarkan kembali pulang ke rumah masing-masing selepas air surut sepenuhnya.
Laman web infobanjir.water.gov.my menunjukkan air Sungai Golok semakin menurun dan berapa pada paras 6.89 meter.
Kesemua mangsa banjir itu dari Kampung Tok Deh. – K! ONLINE


Bersatu, Pas akur Saarani MB Perak baharu
Oleh ASLIZA MUSA

9 Disember 2020, 6:03 pm
IPOH – Ahli Dewan Undangan Negeri (ADUN) Bersatu dan Pas Perak akur keputusan parti peringkat pusat yang bersetuju menyokong calon yang dikemukakan UMNO, Datuk Saarani Mohammad sebagai Menteri Besar Perak yang baharu.
Berikutan itu empat daripada lima ADUN Bersatu, tiga ADUN Pas dan seorang ADUN Bebas serta seorang dari Gerakan telah menandatangani akuan bersumpah (SD) bagi menyokong pelantikan Saarani yang merupakan Pengerusi UMNO Perak.
ADUN Sungai Manik, Datuk Zainol Fadzi Paharuddin berkata, semua mereka telah menyerahkan akuan bersumpah berkenaan kepada Sultan Perak, Sultan Nazrin Muizzuddin Shah.
Menurutnya, mereka membuat keputusan itu berdasarkan persefahaman yang diambil di peringkat pusat oleh presiden parti Bersatu, Pas dan UMNO.
“Itulah keputusan yang kami sembah maklumkan kepada Sultan Perak.
“Ini juga arahan yang diberikan oleh Datuk Seri Ahmad Faizal Azumu selaku Pengerusi Bersatu Perak dan menyatakan sokongan terhadap keputusan presiden-presiden parti dalam Perikatan Nasional (PN),” katanya ketika ditemui pemberita di luar Istana Kinta di sini selepas menghadap Sultan Nazrin hari ini.

Zainol Fadzi menghadap Sultan Perak bersama Datuk Nolee Ashilin Mohammed Radzi (Bersatu-Tualang Sekah); Datuk Abdul Yunus Jamahri (Bersatu-Kuala Kurau), Paul Yong (Bebas-Tronoh) dan A. Sivasubramaniam (Gerakan-Buntong).
Zainol Fadzi berkata, Ahmad Faizal akan menghadap Sultan Perak selepas ini kerana beliau kini berada di Parlimen.
Mengenai seorang lagi ADUN Bersatu, Hasnul Zulkarnain Abd. Munaim, katanya, ADUN Titi Serong itu telah menghadap Sultan Perak semalam.
Sementara itu, Pas Perak turut mengesahkan tiga ADUN parti itu telah menandatangani akuan bersumpah menyokong pelantikan Saarani.
Pesuruhjaya Pas Perak, Razman Zakaria berkata, Pas peringkat negeri menzahirkan perkara yang diputuskan oleh ketiga-tiga presiden parti.
Pas mempunyai tiga ADUN iaitu Razman (Gunung Semanggol), Mohd. Akmal Kamaruddin (Selama) dan Khalil Yahaya (Kubu Gajah).-K! ONLINE


SPRM gesa PBT beri kerjasama banteras rasuah
Oleh MOHD. HUSNI MOHD. NOOR

9 Disember 2020, 4:18 pm
PUTRAJAYA – Suruhanjaya Pencegahan Rasuah Malaysia (SPRM) mahu pihak berkuasa tempatan (PBT) melaporkan sebarang tawaran rasuah daripada mana-mana pihak bagi memastikan isu rasuah dapat ditangani secara menyeluruh dan berkesan.
Menerusi kenyataan sempena Hari Anti Rasuah Antarabangsa (HARA) 2020 peringkat kebangsaan, SPRM memaklumkan kerjasama PBT di seluruh negara diperlukan untuk bersama-sama memerangi rasuah.
Menurutnya, ia bertepatan dengan tema sambutan HARA 2020 kali ini iaitu ‘PBT Perangi Pemberi Rasuah’.
“HARA 2020 peringkat kebangsaan adalah program anjuran bersama SPRM dan Yayasan Anti Rasuah Malaysia (YARM) dengan pembabitan 153 PBT di seluruh negara.
“Sambutan HARA 2020 adalah selari pengisytiharan Pertubuhan Bangsa-Bangsa Bersatu (PBB) pada 2003 yang menetapkan 9 Disember setiap tahun sebagai sambutan HARA,” katanya.
Pada majlis sambutan itu, Ketua Pesuruhjaya SPRM, Datuk Seri Azam Baki turut menyampaikan amanat beliau tentang kepentingan membanteras rasuah dan penyalahgunaan kuasa ketika menghadiri Majlis Perasmian Sambutan HARA 2020 di Kompleks Perbadanan Putrajaya di sini hari ini.

Selain itu, SPRM berkata, selain program walkabout yang dijalankan secara serentak di seluruh negara membabitkan PBT dan masyarakat umum, beberapa aktiviti lain dianjurkan.
“Antara aktiviti berkenaan termasuk sesi dialog antara SPRM dan PBT serta sesi menandatangani Janji Warga PBT bagi membuktikan komitmen setiap warga PBT dalam memerangi jenayah rasuah.
“Di peringkat antarabangsa pula, tema yang ditetapkan oleh PBB ialah ‘United Against Corruption’ bagaimanapun, mengambil kira situasi pandemik Covid-19, tema khusus yang diperkenalkan tahun ini ialah ‘Recover with Integrity’,” katanya. – K! ONLINE


Lapor kes rasuah, salah guna kuasa di sempadan
Oleh NORLIDA AKMAR IDROS

9 Disember 2020, 4:14 pm
BUKIT KAYU HITAM – Suruhanjaya Pencegahan Rasuah Malaysia (SPRM) Kedah setakat ini belum menerima maklumat mahupun aduan berhubung kes rasuah atau penyalahgunaan kuasa membabitkan kegiatan penyeludupan di sempadan Malaysia-Thailand di negeri ini.
Pengarahnya, Datuk Shaharom Nizam Abd. Manap berkata, pihaknya bagaimanapun sentiasa memantau pergerakan di sempadan selain mengalu-alukan maklumat daripada orang ramai berhubung kegiatan tersebut.
“Kalau setakat orang bercakap biasa itu ada, tetapi tiada aduan dan maklumat sebenar tentang kejadian, jadi kita minta orang ramai agar melaporkan sebarang salah laku di sempadan kepada SPRM untuk tindakan lanjut.
“Jangan takut untuk beri maklumat kerana kita mengamalkan kerahsiaan identiti pemberi maklumat,” katanya pada sidang akhbar selepas mengedarkan risalah dan pelekat kenderaan sempena Hari Anti Rasuah Antarabangsa 2020 di laluan kenderaan berat Kompleks Imigresen, Kastam, Kuarantin dan Keselamatan (ICQS) Bukit Kayu Hitam di sini hari ini.
Dalam pada itu, kata beliau, SPRM negeri menerima sebanyak 339 maklumat pelbagai kesalahan sejak Januari lalu hingga bulan lepas.
“Daripada jumlah itu, kita melakukan siasatan awal ke atas 163 maklumat yang diterima dengan 73 tangkapan melibatkan 30 penjawat awam manakala selebihnya pekerja swasta dan orang awam,” katanya.

Tambahnya, sebanyak 44 kertas siasatan dibuka antaranya melibatkan kesalahan rasuah, tuntutan palsu dan salah guna kuasa.
“Penyitaan dan pembekuan aset termasuk wang tunai bagi keseluruhan kes pada tahun ini bernilai RM1.6 juta,” katanya. – K! ONLINE


Sidang DUN Perak berlangsung 10 minit hari ini
Oleh MUHAMAD TARMIZE MOHD NOR

9 Disember 2020, 4:11 pm
IPOH – Persidangan Dewan Undangan Negeri (DUN) Perak yang dijadualkan bersambung semula pada pukul 2.30 petang hari ini hanya berlangsung selama 10 minit sebelum ditangguhkan semula.
Pengumuman penangguhan tersebut dibuat Speaker DUN Perak, Datuk Mohamad Zahir Abdul Khalil sebentar tadi.
Menurut Mohamad Zahir, agenda persidangan hari ini sepatutnya dibentangkan Enakmen Perbekalan 2021 (Belanjawan 2021).
“Berdasarkan kedudukan semasa, persidangan ini ditempohkan (ditangguhkan) sehingga Rabu, 2.30 petang,” katanya.
Mengikut jadual asal, persidangan DUN sepatutnya berlangsung selama lima hari bermula Jumaat lalu namun perkara tersebut berubah selepas Menteri Besar Perak, Datuk Seri Ahmad Faizal Azumu gagal mendapat majoriti sokongan pada usul undi percaya terhadapnya.
Ahmad Faizal kemudian meletakkan jawatan Menteri Besar Sabtu lalu yang menyebabkan kerajaan negeri terbubar. – K! ONLINE


SPRM buat laporan polis terhadap individu cemar imej mereka
9 Disember 2020, 4:45 pm
PETALING JAYA- Suruhanjaya Pencegahan Rasuah Malaysia (SPRM) membuat laporan polis terhadap tuduhan seorang individu terhadap pegawai agensi itu yang tular baru-baru ini.
Menurut SPRM, individu berkenaan membuat laporan polis setelah dua bulan dilepaskan daripada tahanan reman SPRM.
“Sehubungan itu, seorang pegawai SPRM telah membuat aduan rasmi kepada polis hari ini bagi menafikan tohmahan individu tersebut dan menggesa polis untuk menjalankan siasatan berhubung laporan palsu itu.
“SPRM tidak akan melindungi mana-mana pihak sekiranya dakwaan tersebut benar dilakukan pegawai SPRM namun sekiranya laporan tersebut palsu, individu itu perlu dibawa ke muka pengadilan,” katanya dalam satu kenyataan hari ini.
Individu tersebut membuat dakwaan diugut dalam siasatan kes Macau Scam baru-baru ini. – K! ONLINE


Suami basuh pinggan, Tasha Manshahar serba salah
Oleh MOHAMMAD SHAHEMY AZMI

9 Disember 2020, 4:19 pm
PETALING JAYA – Penyanyi Tasha Manshahar mengakui berasa serba salah selepas melihat suaminya membantu menguruskan hal rumah termasuk mencuci pinggan mangkuk.
Dalam satu perkongsian video yang dimuat naik dalam Instagramnya, penyanyi yang kini bergelar guru itu menunjukkan gelagat suaminya, Fahrur Raqib Abdul Majid sedang membasuh pinggan. Video tersebut sebagai penghargaan atas kesudian suami membantunya melakukan kerja dapur.
“Cari-cari Raqib, sekali rupa-rupanya dia di dapur basuh pinggan mangkuk. Sayang terima kasih basuh pinggan, patutnya saya yang buat,” ujarnya dalam video tersebut.
Penyanyi yang popular menerusi lagu Cuba Teka itu turut tidak sedap hati selepas melihat suaminya melakukan tugas tersebut.
Bagaimanapun Raqib memberitahu, perkara tersebut sudah menjadi adat buatnya supaya sentiasa berbahagi tugas sebagai suami isteri dan ikhlas dalam perbuatan.
“Tadikan awak dah masak, saya basuh pinggan. Kita bahagi-bahagi tugas. Takkan isteri nak buat semua.

“Bila buat sama-sama orang kata lebih manis,” ujar Raqib.
Menjengah ke ruangan komen, rata-rata pengikutnya turut melahirkan pujian buat pasangan tersebut yang dilihat tidak berkira dalam melaksanakan sesuatu perkara.
“Rasa serba salah bila suami buat kerja dapurkan? Tapi bila suami okey, rasa tenang dan lega sedikit,” kata salah seorang pengguna laman sosial.
Terdahulu, Tasha dan suami mendirikan rumah tangga pada 8 September 2018 dan telah dikurniakan seorang cahaya mata lelaki bernama Muammar Rafiqi yang kini berusia setahun. – K! ONLINE